
 讜讗讬 诇讗 讗讬注专讜诪讬 拽讗 诪注专讬诐. 讗诐 讘讗转讬 诇讬拽讞 讗爪诇诐 讬住诇拽讜谞讬 讗拽谞讛 讗谞讬 讘讬转 住讗讛 讘讗诪爪注 讜讗讛讬讛 讗谞讬 诪爪专谉 诇讻诇 专讜讞 讜讗拽谞讛 讗谞讬 讗讞专讬 讻谉 诇讻诇 爪讚 讜诇讗 讬讜讻诇讜 诇住诇拽谞讬 诪谉 讛诪讞爪讛 讜诪谉 讛谞讜转专 诇讻诇 专讜讞 讛诇讻讱 诪讛砖转讗 诪住诇拽讬谞谉 诇讬讛: 讜讗讬 讻转讘 诇讬讛 讗讞专讬讜转 讻讜'. 讚讜讚讗讬 诪讻专 讛讜讗 砖讗讬谉 讻讜转讘讬谉 讗讞专讬讜转 注诇 讛诪转谞讛: 诪讜讻专 讻诇 谞讻住讬讜 诇讗讞讚. 讘讻诇 诪拽讜诐 砖讛谉 讝讜 讘诪讝专讞 讜讝讜 讘诪注专讘 讜讬爪讗讜 诪爪专谞讬 讗讞转 诪讛谉 讜注专注专讜: 诇讬转 讘讛讜 诪砖讜诐 讚讬谞讗 讚讘专 诪爪专讗. 砖诇讗 转拽谞讜 讞讻诪讬诐 诇诇讜拽讞 诇讛住转诇拽 诇注砖讜转 讛讬砖专 讜讛讟讜讘 诇讘注诇 讛诪爪专 砖讛讜讗 专注讛 诇诪讜讻专 砖讝讛 诇讗 讬拽谞讛 讛砖讗专 砖讬诪砖讜讱 讗转 讬讚讜 讘砖讘讬诇 讝讜 讜讘诪拽讜诐 驻住讬讚讗 讚诪讜讻专 诇讗 转拽讜谉 讚讬谞讗 讚讘专 诪爪专讗 讻讚讗诪专 诇拽诪谉 讛谞讬 爪讬讬专讬 讜讛谞讬 砖专讜 诇讬转 讘讛 诪砖讜诐 讚讬谞讗 讚讘专 诪爪专讗: 讗专讬讗 讗讘专讞讬 诇讱. 讜讗讬谉 诇讱 讬砖专 讜讟讜讘 诪讝讛: 注讻讜''诐 诇讗讜 讘专 讜注砖讬转 讜讻讜'. 讜讗讬谉 诇谞讜 诇讜诪专 注诇 讚讬谞讗 讚讘专 诪爪专讗 讜注砖讬转 讛讬砖专 讜讛讟讜讘 讗诇讗 诇诇讜拽讞 砖讛诪讜讻专 讗讜诪专 诇讜 诪讛 注砖讬转讬 诇讱 讗诐 讗专爪讛 诇讗 讗诪讻专谞讛 诇讱 讜转讛讗 讘讬讚讬 讗讘诇 诇诇讜拽讞 谞讗诪专 诪砖讜讱 讬讚讱 讜讬拽讞谞讛 讝讛: 砖诪讜转讬 讜讚讗讬 诪砖诪转讬谞讗 诇讬讛. 诇诪讜讻专 诇拽讘讜诇讬 注诇讬讛 讻诇 讗讜谞住讗 讚讗讬转 诇讬讛 诪讞诪转 讛注讻讜''诐: 诪砖讻谞转讗. 讗诐 诪讻专讛 诇诪讬 砖诪诪讜砖讻谞转 诇讜: 诇讬转 讘讛讜 诪砖讜诐 讚讬谞讗 讚讘专 诪爪专讗. 砖讝讛 砖讻谉 诪爪专谉 诪讻讜诇谉 砖讻讜诇讜 砖讻讜谞讛 讘讬讚讜: 诇诪讻讜专 讘专讞讜拽 讜诇讙讗讜诇 讘拽专讜讘. 讗诐 讛诪讜讻专 讝讛 诪讜讻专讛 诪驻谞讬 砖讛讬讗 专讞讜拽讛 诪诪谞讜 讜专讜爪讛 诇拽谞讜转 讗讞专转 讘拽专讜讘: 讗讬谉 讘讛 诪砖讜诐 讚讬谞讗 讚讘专 诪爪专讗. 诇驻讬 砖讗讬谉 诇谞讜 诇讛驻住讬讚 诪讜讻专 诪砖讜诐 讟讜讘 讜讬砖专 讚诪爪专谉 讚讻砖诐 砖注诇讬谞讜 诇注砖讜转 讟讜讘 诇讝讛 讻讱 注诇讬谞讜 诇注砖讜转 讟讜讘 诇讝讛. 讜讗诐 讘讗谞讜 诇注砖讜转 讗讬讞讜专 讘讚讘专 砖诪讗 讘讬谉 讻讱 讜讘讬谉 讻讱 转诪讻专 讝讜 砖讛讬讛 专讜爪讛 讝讛 诇拽谞讜转: 讜讻谉 诇讻专讙讗. 诇驻专讜注 讻住祝 讙讜诇讙诇转讗 诇诪诇讱: [讜诇诪讝讜谞讬]. 诇诪讝讜谉 讗诇诪谞讛 讜讛讘谞讜转 砖讘''讚 诪讜讻专讬谉 讘谞讻住讬 讬转讜诪讬谉 讜讻谉 诇拽讘讜专 讗转 讛诪转: 讘诇讗 讗讻专讝转讗. 讜讻讬讜谉 讚诪砖讜诐 专讜讜讞讗 讚讬转诪讬 诇讗 诪砖讛讬谞谉 诇诪讬诇转讗 驻谉 讬讻注讜住 砖讜讟专 讛诪诇讱 讜讻谉 讞住专讜谉 诪讝讜谞讜转 讜诇讘讝讬讜谉 讛诪转 讻诇 砖讻谉 讚诪砖讜诐 讘专 诪爪专讗 诇讗 诪砖讛讬谞谉 诪讬诇转讗 诇讗讜讚讜注讬: 诇讗砖讛 诇讬转诪讬 讜诇砖讜转驻讬. 诪讻专 诇讗砖讛 诇讗 诪住诇拽讬谞谉 诇讬讛 讚诇讗讜 讗讜专讞 讗专注讗 诇讗讛讚讜专讬 讜诇讘拽砖 诪讬 砖讬砖 诇讜 拽专拽注讜转 诇诪讻讜专 讜诪讛 砖讘讗讛 诇讬讚讛 专讗砖讜谉 讗讬谉 诇谞讜 诇讜诪专 讜注砖讬转 讛讬砖专 讜讛讟讜讘 诇讛专讞讬拽讜 诪注诇讬讜 讜讻谉 讬转诪讬 讜砖讜转祝 砖诪讻专 诇讜 诇讞讘讬专讜 讞诇拽讜 讘砖讚讛 砖讛谉 砖讜转驻讬谉 讘讛 讗讬谉 诇谞讜 诇住诇拽讜 诪砖讜诐 讚讬谞讗 讚讘专 诪爪专讗 讜诇讜诪专 讗讬谉 讗转讛 讘讗 讘讞诇拽 讞讘讬专讱 讗诇讗 讻讗讞讚 讛诪爪专谞讬谉 讜讬拽讞谞讛 注诪讱 讗诇讗 讻讬讜谉 讚诇讗 谞转讘专专 讞诇拽讜 讜讛专讬 讛讜讗 讻砖讻谉 讘讻讜诇讛: 砖讻讬谞讬 讛注讬专 讜砖讻讬谞讬 讛砖讚讛 砖讻讬谞讬 讛注讬专 拽讜讚诪讬谉. 谞专讗讛 讘注讬谞讬 讚诇讗讜 讘讚讬谞讗 讚讘专 诪爪专讗 讗讬讬专讬 讗诇讗 诇讛砖讬讗 注爪讛 讚专讱 讬砖专 讜讟讜讘 诇诪讜讻专 砖讗诐 讬砖 诇讜 砖讚讛 诇诪讻讜专 讜讘讗讜 注诇讬讛 诇诇讜拽讞 砖讻讬谞讬诐 讛讚专讬诐 讗爪诇讜 讘讚讬专讛 讜砖讻谉 砖讬砖 诇讜 讘砖讚讛 砖砖讚讜转讬讛谉 住诪讜讻讜转 讝讜 诇讝讜 讜讝讜 砖讬砖 诇讜 诇诪讻讜专 讗讬谞讛 住诪讜讻讛 诇诪爪专谉 砖讻讬谞讬 讛注讬专 拽讜讚诪讬谉 讜讗谞讬 诇讗 讚拽讚拽转讬 讘讛 诪驻讬 专讘讬谞讜 讻诇 爪专讻讬 讜注讚 讛谞讛 驻讬专砖转讬 讚讘诪爪专谉 讚讬诇讬讛 拽讗诪专 讜讛砖转讗 诇讗 谞专讗讛 诇讬 讚讗诐 讻谉 讛讜讛 诇讬讛 诇诪讬转谞讬谞讛讜 讘讛讚讬 讛谞讱 讚诇注讬诇 讜诇诪讬诪专 讛讻讬 诇讗砖讛 讜诇讬转诪讬 讜诇砖讜转驻讬 讜诇砖讻讬谞讬 讛注讬专 讜诇转''讞 诇讬转 讘讛 诪砖讜诐 讚讬谞讗 讚讘专 诪爪专讗 诪讗讬 砖谞讗 讚砖谞讬 讘诇讬砖谞讗 讚讻讜诇讬 砖诪注转讗 诇诪讬谞拽讟 诇讬砖谞讗 讚拽讜讚诪讬谉 讜转讜 讚拽讗诪专 砖讻谉 讜转诇诪讬讚 讞讻诐 转''讞 拽讜讚诐 讗讬 讛讗讬 砖讻谉 诪爪专谉 讛讜讗 讗诪讗讬 转''讞 拽讜讚诐 转诇诪讬讚 讞讻诐 诇讗讜 讘专 讜注砖讬转 讛讬砖专 讜讛讟讜讘 讛讜讗 讚讛讗讬 讜注砖讬转 讗诇讜拽讞 砖讚讬讜讛 专讘谞谉 讻讚讗诪专讬谞谉 诇注讬诇 讙讘讬 讝讘讬谉 诇注讻讜''诐 注讻讜''诐 诇讗讜 讘专 讜注砖讬转 讻讜' 讜转讜 拽专讜讘 讜转诇诪讬讚 讞讻诐 诪讗讬 讚讬谞讗 讚讘专 诪爪专讗 讗讬讻讗 讜讗''转 讻砖砖谞讬讛谉 诪爪专谞讬谉 讗讟讜 诪砖讜诐 讚转''讞 讛讜讗 诪砖诇讞 讙诇讬诪讗 讚讗讬谞砖讬: 讝讜讝讬 讟讘讬 讝讜讝讬 转拽讜诇讬. 诪爪专谉 砖讘讗 诇注讜专专 注诇 讛诪拽讞 诪讘讬讗 诪注讜转 砖诪砖拽诇谉 讟讜讘 讬讜转专 注诇 砖诇 诇讜拽讞 讗讘诇 砖诇 诇讜拽讞 讟讘讬谉 讜讞专讬驻讬谉 讘诪讟讘注 讛讬讜爪讗讛 讬讜转专 诪砖诇 诪爪专谉 讜讗讬 谞诪讬 讗讬驻讻讗: 诇讬转 讘讛 诪砖讜诐 讚讬谞讗 讚讘专 诪爪专讗. 讚讗诪专 诇讬讛 讛诪讜讻专 讘讛讗 谞讬讞讗: 讛谞讬 爪讬讬专讬 讜讛谞讬 砖专讜. 诇讜拽讞 讜诪爪专谉 砖砖诇讞讜 诪注讜转讬讛谉 砖诇 诪爪专谉 爪专讜专讬谉 讜讞转讜诪讬谉 讜讝讛 讬专讗 诇讛转讬专谉 砖诇讗 讬讗诪专 讬讜转专 讛讬讜 讜砖诇 诇讜拽讞 诪讜转专讬谉: 诇讬转 讘讛 诪砖讜诐 讚讬谞讗 讚讘专 诪爪专讗. 讚驻住讬讚讗 讚诪讜讻专 讛讜讗 讚讗诪专 诇讝讜讝讬 爪专讬讻谞讗: 讗诪专 诇讬讛 讗讬讝讬诇 讜讗讬讟专讞 讜讻讜'. 诪讬诇转讗 讘讗驻讬 谞驻砖讬讛 讛讬讗 诪爪专谉 砖讗诪专 讗讬讝讬诇 讜讗讬讟专讞 讜讻讜': 讚讗诪讬讚 讛讜讗. 砖讗谞讜 讗讜诪讚讬谉 讗讜转讜 讚讗驻砖专 诇讜 诇拽讬讬诐 讚讘专讬讜: 讜讘转讬 讚讞讚. 讘谞讬谉 砖注诇讬讛: 诪专讬 讗专注讗 诪注讻讘 讗诪专讬 讘转讬. 砖诇讗 诇诪讻讜专 讛讘谞讬谉 诇讗讞专 讚讛讜讗讬诇 讜讛讜讗 讘讗 诇诪讜讻专诐 讜讝讛 爪专讬讱 诇讛 讟讜讘 砖讬讛讬讛 讘谞讬谞讜 讘拽专拽注 砖诇讜 讜讗讬讻讗 讛讬砖专 讜讛讟讜讘: 诪专讬 讘转讬 诇讗 诪注讻讘 讗诪专讬 讗专注讗. 砖讛讜讗 讗讬谞讜 讞砖讜讘 砖讻谉 诇讻砖讬讙讬注讜 砖谞讬讜 注讜诪讚 诇讛住转诇拽 诪讬谞讬讛: 讜讚讬拽诇讬 讚讞讚. 砖诪讻专 诇讜 讚拽诇讬谉 讘砖讚讛讜 诇讛谞讬讞谉 砖诐 注讚 讝诪谉 驻诇讜谞讬 讗讜 注讚 砖讬讘砖讜: 讗专注讗 诇讝讜专注讛. 讛诪爪专谉 讞驻抓 讘讛 诇讝专讬注讛 讜讛诇讜拽讞 爪专讬讱 讘讛 诇讘谞讬谉 讘讬转: 讬砖讜讘 讚讘转讬 注讚讬祝. 诇讘讬转 讚讬谉 讜诇讗 转拽谞讜 讻讗谉 注砖讜转 讬砖专 讜讟讜讘 砖讝讜 讟讜讘讛 诪讝讜: 讗驻住讬拽 诪砖讜谞讬转讗. 砖谉 住诇注 诪驻住讬拽 讘讬谉 砖讚讛 讝讜 诇砖讚讛 砖诇 诪爪专谉: 讗讜 专讬讻讘讗 讚讚讬拽诇讗. 讛讚拽诇讬诐 讛讻驻讜驻讬谉 讜住诪讜讻讬谉 讝讜 诇爪讚 讝讜 讜诪住讜讙专讬谉 讻讗讜转谉 砖拽讜专讬谉 驻诇砖讬讬专''讬 讘诇注讝: 讗诐 讬讻讜诇 诇讛讻谞讬住 讛诪爪专谉 转诇诐 讗讞讚. 诪砖讚讛讜 诇转讜讱 砖讚讛 讝讜 讗讬转 讘讛 讜讻讜': 转诇诐. 砖讜专讜转 讛诪注谞讛: 讜讗讬 讗讬讬转讬 讘讛讚讚讬. 砖诪注专注专 讻诇 讗讞讚 注诇 诪爪专谞讜转讜: 驻诇讙讬 诇讛 讘拽专谞讝讬诇. 讘讗专讘注 讗诇讻住讜谞讜转 砖讬讛讗 讻诇 讗讞讚 谞讜讟诇 讘讛 注诇 驻谞讬 讻讜诇讛 住诪讜讱 诇讜 讻讝讛 讜诇砖讜谉 拽专谞讝讬诇 讝讬诇 讘讛 诇拽专谞讜转: 

转讜住驻讜转



 诪讝讘谞讬谞谉 讘诇讗 讗讻专讝转讗. 讗讬谉 诇驻专砖 讻诇 讛谞讬 诪讬诇讬 诇爪讜专讱 讬转讜诪讬诐 讚讗''讻 讛讜讛 诪砖诪注 讚诇砖讗专 爪讜专讻讬 讬转讜诪讬诐 讗讬谉 诪讜讻专讬谉 讘诇讗 讗讻专讝转讗 讻讬 讛谞讛讜 讚讞砖讬讘 驻' 讛谞讝拽讬谉 (讙讬讟讬谉 讚祝 谞讘. 讜砖诐) 诪讜讻专讬诐 砖讚讜转讬讛谉 诇拽谞讜转 诇讛谉 诪讙诇讛 讜爪讬爪讬转 讜砖讜驻专 讻讜' 讜讗''讻 讘驻专拽 砖讜诐 讛讬转讜诪讬诐 (注专讻讬谉 讚祝 讻讘. 讜砖诐) 讚驻专讬讱 诇专讘. 讗砖讬 讚讗诪专 讗讬谉 谞讝拽拽讬谉 讻讜' 诪讚转谞谉 砖讜诐 讛讬转讜诪讬诐 砖诇砖讬诐 讬讜诐 讜诪讻专讬讝讬谉 讘讘讜拽专 讜讘注专讘 诇讜拽诪讛 讘诪讬诇讬 讚讬转诪讬 砖爪专讬讻讬 讛讻专讝讛 讗诇讗 讜讚讗讬 诇讻诇 诪讬诇讬 讚讬转诪讬 讗讬谉 爪专讬讻讬谉 讛讻专讝讛 讜讘砖诪注转讬谉 诪讬讬专讬 讘讻专讙讗 讜诪讝讜谞讬 讜拽讘讜专讛 讚讗砖讛 讜讘谞讜转 讜讗诐 转讗诪专 诇拽讘讜专讛 驻砖讬讟讗 讚诪讝讘谞讬谞谉 讘诇讗 讗讻专讝转讗 讚讗讟讜 讬讛讬讛 诪转 诪讜讟诇 讘讗砖驻讛 讻诇 讬诪讬 讛讻专讝讛 讜讬''诇 讚讗诐 诇讜讜 诇爪讜专讱 拽讘讜专讛 拽讗诪专 讚诪讝讘谞讬谞谉 讘诇讗 讗讻专讝转讗 讻讚讬 诇驻讚讜转 讗讬 谞诪讬 讚讛''讗 砖诪诪砖讻谞讬谉 诪讞驻爪讬 讬转讜诪讬诐 注讚 砖诪讻专讬讝讬谉 拽诪''诇: 诪砖诪转讬谞谉 诇讬讛 注讚 讚诪拽讘诇 讻讜'. 讚讜拽讗 砖讬砖专讗诇 专讜爪讛 诇讬拽讞 讘讚诪讬诐 砖谞转谉 讛注讻讜''诐: 砖讻讬谞讬 讛注讬专 讻讜'. 讛讗 诪讬诇转讗 讘讚讬谉 讛拽讚诪讛 拽诪讬讬专讬 讻砖砖谞讬讛诐 诪爪专谞讬诐 讜砖讻谉 注讬专 诪爪专谉 诪爪讚 讛注讬专 砖讬砖 诇讜 砖讚讛 讗讞讜专讬 讘讬转讜 讛住诪讜讻讛 诇讝讜 讜砖讻谉 砖讚讛 砖讬砖 诇讜 砖讚讛 专讞讜拽讛 诪谉 讛注讬专 讛住诪讜讻讛 诇讝讜: 讗专注讗 讚讞讚 讜讘转讬 讚讞讚. 砖讛讘讬转 讘谞讜讬 注诇 讙讘讬 拽专拽注 诪专讬 讚讗专注讗 诪注讻讘 砖诇讗 讬诪讻讜专 讛诇讛 注爪讬讜 讜讗讘谞讬讜 讻讬 讗诐 诇讜 讗讘诇 讘讘讬转 讗爪诇 讘讬转 讗讜 拽专拽注 砖讗讬谞讜 注讜诪讚 诇讝专讬注讛 诇讗 砖讬讬讱 讚讬谞讗 讚讘专 诪爪专讗 讚诇讗 砖讬讬讱 讛转诐 讟注诪讗 讚拽讗诪专 讘住诪讜讱 诇讛讻谞讬住 转诇诐 讗讞讚 讜讚讜拽讗 讘砖讚讛 砖诇 讝专讬注讛 砖讬讬讱 讛讬砖专 讜讛讟讜讘 砖讬讻讜诇 诇讞讜专砖讛 讘讘转 讗讞转 讜讻谉 驻专''转 讘转砖讜讘讛 讗讞转 讛诪转讞诇转 讞讝专谞讜 注诇 讻诇 爪讬讚讬 爪讚讚讬诐 讜诇讗 诪爪讗谞讜 讚讬谉 诪爪专谞讜转 讘讘转讬诐: 

专诪讘"谉

诪讻专 讻诇 谞讻住讬讜 诇讗讞讚 诇讬转 讘讛 诪砖讜诐 讚讬谞讗 讚讘"诪. 讜讗驻讬' 讗诪专 讗谞讗 讝讘讬谞讗 诇讻讜诇讛讜 诇讗 讻诇 讻诪讬谞讬讛:



砖诪讜转讬 讜讚讗讬 诪砖诪转讬谞谉 诇讬讛. 砖诪注讬' 诪讬讛讗 讻诇 讛讬讻讗 讚诇讗 拽讘讬诇 注诇讬讛 讗注"讙 讚讗转讬 诇讬讛 讗讜谞住讗 诇讗 诪讞讬讬讘 讘讛 注讚 讚诪拽讘诇 注诇讬讛, 讛专讗讘"讚 讝"诇:



诪砖讻谞转讗 诇讬转 讘讛 诪砖讜诐 讚讬谞讗 讚讘专 诪爪专讗. 驻讬' 讗诐 诪讻专讜讛讜 讘注诇讬诐 诇诪诇讜讛 砖讛讬转讛 诪诪讜砖讻谞转 讘讬讚讜 讜谞拽讬讟讬谞谉 讚讗讬讛讜 谞诪讬 诇讗 诪爪讬 诇注讻讘 讗诪专讬 讗专注讗 诪诇诪讝讘谉 诇讻诇 诪讗谉 讚讘注讬 讜讻谉 讘注诇讬诐 讛专讗砖讜谞讬诐 讜讗讬谉 爪专讬讱 诇讜诪专 砖讗诐 讛讬转讛 砖讚讛 诪诪讜砖讻谞转 讘讬讚讜 砖讗讬谞讜 讬讻讜诇 诇注讻讘 注诇 讘谉 讛诪爪专 砖诇讜 诪诇诪讻专讜 [诇砖讚讛 砖诇讜] 诇讻诇 诪讬 砖讬专爪讛 讜讻谉 讗讬谉 讘谉 讛诪爪专 讬讻讜诇 诇注讻讘 诪讞转诇讛 砖诇讗 讬诪砖讻谞讛 诇讗讞专 讚讗"诇 讛砖谞讬 谞讜讞 诇讬 讜讗转讛 拽砖讛 诪诪谞讜 讜讗讬讛讜 诪讬拽诇 讘讝讜讝讬 讟驻讬 诪讬谞讱 讜诪讗谉 讚诇讗 住讘专 讛讻讬 诇讬转 住讘专 讘讚讬谞讗 讚讘"诪 讻诇讜诐 讚讛讗讬 讚讬谞讗 讚讘"诪 诇讗讜 诇诪讜讻专 讞讬讬讘讜讛讜 专讘谞谉 讗诇讗 诇诇讜拽讞 讜讛诇讜讗讛 诪讜讻专 讛讜讗 讚砖讬讬讱 讘讛 讜讗讬 讗讬讻讗 驻住讬讚讗 讜专讜讞讗 注诇讬讛 专诪讬讗 讜讗"谞 讚注转讬讛 诇砖拽讜注讛 讜讗讬注专讜诪讬 拽讗 诪注专讬诐 注诇讬讛 诪砖讜诐 讚讬谞讗 讚讘专 诪爪专讗 讻讬讜谉 讚诇讬讻讗 诇诪讬拽诐 注诇讛 讚诪讬诇转讗 诇讬转 讘讛 诪砖讜诐 讚讬谞讗 讚讘"诪 讜诇讗讜 诪砖讜诐 讜注砖讬转 讛讬砖专 讜讛讟讜讘 讛讜讗 砖讬讛讜 诪讝拽讬拽讬诐 讗讜转谉 诇讞专诐 讜诇砖诪转讗 讜诪讻讗谉 讗谞讬 讗讜诪专 砖讛诪讜讻专 砖讚讛讜 讘讗诇祝 讝讜讝 讜讝拽驻谉 注诇讬讜 讘诪诇讜讛 诇讬转 讘讛 诪砖讜诐 讚讬谞讗 讚讘"诪 讗诇讗 讗"讻 专讜爪讛 诇驻专讜注 讗讜转谉 诪讬讚, 讜讚讘专 讘专讜专 讛讜讗:



讜诇砖讜转驻讬. 驻讬专砖讜 讛讙讗讜谞讬诐 讝"诇 砖讜转驻讬 讚注住拽讗 讜诇讗讜 讘谞讬 讞讚 诪爪专讗 讜讗驻"讛 诇讬转 讘讛 诪砖讜诐 讚讬谞讗 讚讘专 诪爪专讗:



讗讬转转讗 讬转诪讬 讜砖讜转驻讬 讜砖讻谞讬 讛注讬专 讜砖讻谞讬 讛砖讚讛. 诇讬转 讘讛 诪砖讜诐 讚讬谞讗 讚讘专 诪爪专讗 砖讻谉 讜转"讞 诇讬转 讘讛 诪砖讜诐 讚讬谞讗 ' 讚讘专 诪爪专讗 拽专讜讘 讜转"讞 诇讬转 讘讛 诪砖讜诐 讚讬谞讗 讚讘专 诪爪专讗 [讗讬讘注讬讗 诇讛讜] 砖讻谉 讜拽专讜讘 [诪讗讬] 讜讗讬谉 讝讜 讙专住转 讛讙讗讜谞讬诐 讜讙专住转 专讘讬' 讝"诇 讜讻讘专 诪驻讜专砖 讘讛诇讻讜转讬讜:



讛谞讬 爪讬讬专讬 讜讛谞讬 砖专讜 诇讬转 讘讛 诪砖讜诐 讚讬谞讗 讚讘专 诪爪专讗. 讻转讘 讛专讘 讬讛讜讚讛 讗诇讘专讙诇讜谞讬 讝"诇 转砖讜讘讛 诇讙讗讜谉 讻"砖 讗诐 砖转拽 讘专 诪爪专讗 讗讞专 砖讬讚注 讻讬 拽谞讛 讛诇讜拽讞 讜诇讗 转讘注 讘讝诪谉 拽专讜讘 讻诪讜 讬讜诪讜 讗讜 拽专讜讘 诇讜 讘讜讟诇 讚讬谞讜 讜讻谉 讛专' 诪砖讛 讝"诇 讻转讘 砖讗驻讬' 专讗讛 讗讜转讜 讘讜谞讛 讜住讜转专 讻诇 砖讛讜讗 讜诪砖转诪砖 讜诇讗 诪讬转讛 讛专讬 讝讛 诪讞诇 讜讗讬谉 爪专讬讱 拽谞讬谉 讗诇讗 讘讗讜诪专 诇讜 拽讜讚诐 诪注砖讛 讝讬诇 讝讘讜谉.
讜诪住转讘专讗 讚诇讜拽讞 诇讗 诪拽讘诇 注诇讬讛 讗讞专讬讜转 诇讘专 诪爪专讗 讚诇讗讜 讜注砖讬转 讛讬砖专 讜讛讟讜讘 讛讜讗 砖讬讛讗 诪驻住讬讚 讘讜 讜讗注"讙 讚诪讜讻专 拽讘讬诇 注诇讬讛 诇讚讬讚讬讛 讗讞专讬讜转 讚讬诇诪讗 诇讗 讛讜讜 诇讬讛 谞讻住讬 诇诪讜讻专 讜讛讚专 注诇讬讛 讜诇讬转讬讛 讗诇讗 讻讚讬谉 砖诇讬讞 讜讗讞专讬讜转讬讛 讚讘专 诪爪专讗 讗诪讜讻专 讜转诪讛谞讬 注诇 讛专"诪 讛住驻专讚讬 讝"诇 砖讗诪专 讗讞专讬讜转讜 注诇 讛诇讜拽讞 讜讛讜讗 注爪诪讜 谞转谉 注讬拽专 讙讚讜诇 讘讚讬谞讬谉 讛诇诇讜 砖讗讬谞讜 讗诇讗 讻讚讬谉 砖诇讬讞 砖诇 讘谉 讛诪爪专:





专砖讘"讗

诪砖讻谞转讗 诇讬转 讘讛 诪砖讜诐 讚讬谞讗 讚讘专 诪爪专讗. 讻诇讜诪专, 讗诐 讝讘谞讛 诇诪讗谉 讚砖讻讜谞讛 讙讘讬讛. 讜诪讬讛讜 讻讬 讘注讬 诇诪砖讻讜谞讛 讘转讞诇讛 讗讬讻讗 诪"讚 讚讘注诇 讛诪爪专 诪注讻讘 注诇讬讜 讜讻讜' 讜讗讬讻讗 诪讗谉 讚讗诪专 讚诇讗 诪爪讬 诪注讻讘 讜讻讜'. 讜讻转讘 讛专讗讘"讚 讝"诇 诪住转讘专讗 讻讜转讬讛, 讜讻谉 讻转讘 讙诐 讛专诪讘"谉 讝"诇 讚讚讬谞讗 讚讘专 诪爪专讗 诇讗 诇诪讜讻专 讞讬讬讘讜 专讘谞谉, 讜讛诇讜讗讛 诪讜讻专 讛讜讗 讚砖讬讬讱 讘讬讛, 讜诪讗讬 讗诪专转 讚讬诇诪讗 讚注转讬讛 诇砖拽讜注讛 讜注专讜诪讬 拽诪注专讬诐, 讻讬讜谉 讚诇讬讻讗 诇诪讬拽诐 注诇讛 讚诪讬诇转讗 讜讻讜' [诇讬讻讗 诪砖讜诐 讜注砖讬转 讛讬砖专 讜讛讟讜讘 砖谞讝拽讬拽 讗讜转讜 诇讞专诐 讜诇砖讘讜注讛] ]注驻"讬 谞诪讜拽"讬]. (砖讬讟诪"拽).
注讜讚 讻转讘 讛专砖讘"讗 讝"诇 砖讗诐 讗讞讚 诪讘谞讬 讛诪爪专 诪讻专 砖讚讛讜 诇诪诇讜讛, 砖讗讬谉 砖讗专 讘谞讬 讛诪爪专 讬讻讜诇讬谉 诇注讻讘 注诇讬讜, 砖讝讛 讛诪诇讜讛 注诇 讛砖讚讛 讗注"驻 砖讗讬谞讜 砖诇讜 讻讘注诇 讛砖讚讛 讛讜讗 讞砖讜讘 诇注谞讬谉 讝讛. 讜讬砖 诪讬 砖讞讜诇拽.





讛诪讗讬专讬

谞转谉 拽专拽注 讝讛 讘诪转谞讛 诇讗讞讚 讗讬谉 讛诪爪专谉 诪住诇拽 讗转 讛诪拽讘诇 诪转谞讛 讻诇诇 讜诪"诪 讗诐 讛讬讛 讻转讜讘 讘砖讟专 诪转谞讛 讗讞专讬讜转 专"诇 砖讗讞专讬讜转 诪转谞讛 讝讜 注诇 讛谞讜转谉 讬讻讜诇 讛诪爪专谉 诇住诇拽讜 讗讞专 砖讬砖 讘讛 讗讞专讬讜转 诪讻讬专讛 讛讬讗 讜诇讗 讻转讘 诇砖讜谉 诪转谞讛 讗诇讗 讚专讱 转讞讘讜诇讛 诇讛驻拽讬注 讝讻讜转 讘谉 讛诪爪专 讜专讜讗讬谉 讻诪讛 砖讜讛 讜诪住诇拽讜 讘讻讱 讜讻转讘讜 讙讚讜诇讬 讛驻讜住拽讬诐 砖讗诐 讛讜讚讛 讝讛 砖讚专讱 转讞讘讜诇讛 讻转讘讛 诪转谞讛 讜诪讻讬专讛 讛讬转讛 讜讘讻讱 讜讻讱 拽谞讗讛 讛讜讗讬诇 讜讗讬谉 注讚讬诐 讻诪讛 谞转谉 谞砖讘注 讘谞拽讬讟转 讞驻抓 讜谞讜讟诇 讻讚讬谉 讛砖诇讬讞 砖讻诇 讛诇讜拽讞 讛专讬 讛讜讗 讻砖诇讬讞 诇讝讛 砖讛讜讗 诪爪专谉 讜诪"诪 讙讚讜诇讬 讛诪讞讘专讬诐 讻转讘讜 讚讜拽讗 讘砖讟讜注谉 讚诪讬诐 讛专讗讜讬讬诐 讗讜 讬讜转专 讘讻讚讬 砖讛讚注转 讟讜注讛 讻谉 讘诪讻专 讗讘诇 讗诐 讗诪专 注诇 砖讜讛 诪讗讛 砖讘诪讗转讬诐 拽谞讛 讜讻谉 讻讬讜爪讗 讘讝讛 诪诪讛 砖讗讬谉 讛讟注讜转 诪爪讜讬讛 讘讻讱 讗讬谞讜 谞讗诪谉:



讻转讘讜 讛讙讗讜谞讬诐 砖讗诐 讛讬讛 讻转讜讘 讘砖讟专 讛诪转谞讛 讜拽讘诇讬转 注诇讬 讗讞专讬讜转 诪转谞转讗 讚讗 讚讗讬 诪驻拽讬谉 诇讛 诪专砖讜转讬讛 诪讞诪转讗讬 讬讛讬讘谞讗 诇讬讛 诪讗转谉 讗注"驻 砖讗讬谉 讛拽专拽注 砖讜讛 讗诇讗 诪谞讛 谞讜转谉 诇讜 诪讗转讬诐 诪讛 谞驻砖讱 讗讬 诪转谞讛 讛讬讗 讗讬谉 讘讛 讚讬谉 讛诪爪专 讜讗诐 诪讻讬专讛 讛讬讗 讗讬谉 讗讚诐 注砖讜讬 诇拽讘诇 注诇 注爪诪讜 讗讞专讬讜转 讬转专 诪诪讛 砖诇讗 谞转谞讜 诇讜:



诪讬 砖诪讻专 讻诇 谞讻住讬讜 诇讗讞讚 讜讛讬讛 诇拽专拽注 讗讞讚 砖讘讜 诪爪专谉 砖专讜爪讛 诇讬拽讞 讗讬谉 诇讜 讚讬谞讗 讚讘专 诪爪专讗 讜讗讬谞讜 讬讻讜诇 诇住诇拽讜 讛讜讗讬诇 讜讻诇 谞讻住讬讜 诪讻专 诇讜 讻讗讞讚 谞讜讞 诇讜 诪砖讬诪讻讜专 诇讝讛 讗讞讚 讜诇讝讛 砖转讬诐 讜讬砖 讗讜诪专讬诐 砖讗诐 讛讬讛 诪爪专谉 讝讛 专讜爪讛 诇讬拽讞 讗转 讻诇诐 诪住诇拽讜 讜诇讗 讬专讗讛 诇讬 讻谉 讗诇讗 讗诐 讻谉 讛讬讛 诪爪专谉 诇讻诇诐 讛讜讗讬诇 讜讗讬谉 讛讚讘专 诪爪讜讬 住诇拽讜讛讜 诪讚讬谉 讝讛 诪讻诇 讜讻诇:



诪讻专讜 诇讘注诇讬诐 讛专讗砖讜谞讬诐 专"诇 砖讻讘专 拽谞讗讛 讛讜讗 诪讗讞讚 讜注讻砖讜 讞讜讝专 讜诪讜讻专讛 诇讜 讗讬谉 讛诪爪专谉 诪注讻讘 专讗讜讬讛 讛讬转讛 诇讜 讜讗讬谉 讝讛 讗诇讗 讻诪讞讝讬专 讗讘讚讛 讜诪"诪 讘注诇讬诐 讛专讗砖讜谞讬诐 讗讬谉 讻讞 讘讛诐 诇注讻讘 注诇 讛诪爪专谉 讗讜 诇住诇拽讜 讜诇讗 讗祝 诇讗讞专 诪谉 讛砖讜拽 砖诪讻专讜 讝讛 诇讜 诇讗 谞转谞讜 诇讜 讗诇讗 砖诇讗 讬讛讗 诪爪专谉 诪注讻讘 注诇讬讜:



诇拽讞 诪谉 讛讙讜讬 讗讬谉 诇诪爪专谉 注诇讬讜 转讘讬注讛 讚讬讜 砖讛讘专讬讞 讗专讬 诪注诇讬讜 讜讻谉 讗诐 诪讻专 诇讙讜讬 讗讬谉 诇讬 注诇 讛诪讜讻专 讻诇讜诐 砖讛专讬 讜注砖讬转 讛讬砖专 注诇 讛诇讜拽讞 谞讗诪专 讜讗祝 讗谞讜 讗讬谉 讚谞讬谉 注诇 讛讙讜讬 讘讻讱 砖讗讬谉 诇谞讜 诇讻讜驻讜 讘注砖讬讬转 讛讬砖专 讜讛讟讜讘 讛讜讗讬诇 讜诪谉 讛讚讬谉 讗讬谞讜 讻谉 讜诪"诪 诪砖诪转讬谉 讗讜转讜 注讚 砖讬拽讘诇 注诇讬讜 讻诇 讗讜谞住 讜谞讝拽 讛讘讗 诇讜 诪讞诪转 讛讙讜讬 诇驻讬 讚专讻讱 诇诪讚转 砖注讚 砖诇讗 拽讘诇 注诇讬讜 讻讱 讜谞讝讚诪谉 诇讜 谞讝拽 诪讞诪转 讛讙讜讬 讗讬谉 讝讛 讞讬讬讘 讘讻讱 讜讗祝 讗讬谉 诪砖诪转讬谉 讗讜转讜 注讚 砖讬砖诇诐 砖讗诐 讻谉 诇讗 讛讜爪专讻讜 诇砖诪转讜 砖讬拽讘诇 注诇讬讜 讻谉:



诪砖讻讜谞讗 讗讬谉 诪砖讜诐 讚讬谞讗 讚讘专 诪爪专讗 讜讚讘专 讝讛 谞讞诇拽讜 讘驻讬专讜砖讜 讛专讘讛 诪驻专砖讬诐 讙讚讜诇讬 讛诪讞讘专讬诐 驻专砖讜讛 砖讗诐 诪砖讻谉 讘讬转 讗讜 砖讚讛 诇讞讘专讜 讜诪讻专讛 诇讝讛 砖讛讜讗 诪诪讜砖讻谉 讘讬讚讜 讗讬谉 讘注诇 讛诪爪专 诪注讻讘 讜诇讗 诪住诇拽 讜诇讚注转 讝讛 讗祝 讗诐 诪讻专讛 诇诪爪专谉 讗讬谉 讘注诇 讛诪砖讻讜谉 诪注讻讘 讗讜 诪住诇拽 讜讙讚讜诇讬 讛爪专驻转讬诐 驻专砖讜讛 砖讗祝 讗诐 诪讻专讛 诇讘注诇 讛诪爪专 讘注诇 讛诪砖讻讜谉 诪住诇拽讜 砖讛讜讗 谞注砖讛 讘注诇讬诐 注诪讜 讜诇讚注转 讝讛 讗讬谉 谞讜驻诇 讬驻讛 诇砖讜谉 诇讬转 讘讛 诪砖讜诐 讚讬谞讗 讚讘专 诪爪专讗 讜讬砖 砖驻讬专砖 诇砖谞讬 驻讬专讜砖讬诐 讗诇讜 讚讜拽讗 讘诪砖讻讜谞讗 讛诪诪讜砖讻谞转 诇讝诪谉 讜讗讬谉 讬讻讜诇 诇住诇拽讜 讗讘诇 讻诇 砖讬讻讜诇 诇住诇拽讜 讗讬谉 诇讘注诇 讛诪砖讻讜谉 讘讛 砖讜诐 讝讻讜转 诇注谞讬谉 诪讻专 讜讬砖 诪驻专砖讬诐 砖讗诐 诪砖讻谉 讘讬转 讗讜 砖讚讛 讜讗讬谉 砖诐 诪爪专谞讬诐 讜讘讗 讘注诇 讛拽专拽注 讜诪讻专讜 诇讗讞专 砖讘砖讜拽 讗讬谉 讘注诇 讛诪砖讻讜谉 谞拽专讗 诪爪专谉 注讚 砖讬讛讗 讬讻讜诇 诇注讻讘 讜诇住诇拽 讜讬砖 砖驻专砖讜 诪砖讻讜谞讛 讗讬谉 讘讛 诪砖讜诐 讚讬谞讗 讚讘专 诪爪专讗 专"诇 砖讗诐 讛讬讛 诇讝讛 拽专拽注 讜讬砖 诇讜 诪爪专谞讬诐 讜讘讗 讝讛 讜诪砖讻谞讛 诇讗讞专 砖讘砖讜拽 讛讜讗讬诇 讜诇讗 诪讻专讛 讗讬谉 诇诪爪专谞讬诐 诇住诇拽讜 诪谉 讛诪砖讻讜谞讛 诇讜诪专 砖讬诪砖讻谞讛 讗爪诇诐 砖讗祝 讝讛 讗讜诪专 讗讬谉 讝讜 诇拽讜讞讛 讘讬讚讜 讗诇讗 砖砖讻讜谞讛 讗爪诇讜 讜讗驻专注谞讜 讝讜讝讗 讝讜讝讗 讜讛讜讗 谞讜讞 诇讬 诇拽讘诇 讬讜转专 诪诪讱 讜讙讚讜诇讬 讛诪驻专砖讬诐 驻专砖讜讛 讻谉 讗诇讗 砖讛诐 驻住拽讜 讻砖转讬 诇砖讜谞讜转 讗讞讚 砖诪诪砖讻谞讛 诇诪讬 砖讬专爪讛 诪谉 讛砖讜拽 讜讛砖谞讬 砖讗讞专 砖诪砖讻谞讛 诇讜 诪讜讻专讛 诇讜 讜讗讬谉 讗讞讚 诪讛诐 讬讻讜诇 诇注讻讘:



诇讗 讛讬讛 讝讛 讛诪爪专谉 诪爪专谉 讘讙讜祝 讛拽专拽注 讗诇讗 砖砖讚讛 讝讜 砖讘诪爪专谞讜转讜 诪诪讜砖讻谉 讗爪诇讜 讗讬谉 诇讜 砖讜诐 讝讻讜转 讘讝讛 讻诇诇 讜讘注诇 讛拽专拽注 谞拽专讗 诪爪专谉 讗注"驻 砖讗讬谞讜 诪讜讞讝拽 讘讛 砖讛专讬 诪砖讻谞讛 讜诪"诪 讛砖转讚诇 讜讛讜讗 讛讗专讬住 砖讗讬谉 讗讚诐 讬讻讜诇 诇住诇拽讜 注诇 讛讚专讱 砖讬转讘讗专 诇诪讟讛 讬砖 讗讜诪专讬诐 砖讗祝 讛讜讗 谞拽专讗 诪爪专谉 讜讬砖 讞讜诇拽讬谉 讘讛 讜讚讘专 讝讛 讬转讘讗专 讘讘讘讗 讘转专讗 驻专拽 专讗砖讜谉:



讛诪讜讻专 诇爪讜专讱 讚讘专 讛谞讞讜抓 诇讜 讘讬讜转专 讛谉 诇专讬讜讞 诪爪讜讬 砖谞讝讚诪谉 诇讜 讻讙讜谉 砖诪讜讻专 讘专讞讜拽 诪驻谞讬 砖谞讝讚诪谉 诇讜 讘拽专讜讘 讜诪转讬专讗 砖诪讗 讬拽讚诪谞讜 讗讞专 讜讻谉 砖诪讜讻专 讘专注讛 诪驻谞讬 砖谞讝讚诪谉 诇讜 讘讬驻讛 讛谉 诇砖讗专 讚讘专讬诐 砖讛谞讞抓 讙讚讜诇 讗爪诇讜 讻讙讜谉 砖讛讬讛 讞讬讬讘 诇诪诇讱 诪住 讜住专讬住讬 讛诪诇讱 讛讙讬注讜 讗讜 砖讛讜讗 爪专讬讱 诇诪讝讜谉 讛讗砖讛 讜讛讘谞讜转 讗讜 转讻专讬讻讬谉 诇拽讘讜专讛 讻诇 讗诇讜 讗讬谉 讘讛诐 讝讻讜转 诇讘注诇 讛诪爪专 砖讗诇讜 讻谉 讗祝 讛诇讜拽讞讬诐 诪转专砖诇讬诐 讜讗讜诪专讬诐 讛讬讗讱 谞拽讞 讜讬讘讗 驻诇讜谞讬 讜讬住诇拽 讜诇讗 讬诪爪讗 诇诪讻讜专 讘砖注讛 讛爪专讬讻讛 诇讜 讜讗讬谉 专讗讜讬 诇讛讬讜转 住讘讛 诇注讻讘 诪讻讬专转讜 讗讞专 砖讛讜讗 爪专讬讱 诇讛 讘谞讞抓 讙讚讜诇 讻诇 讻讱 讻讬讜爪讗 讘讝讜 讗诪专讜 讘谞讻住讬 讬转讜诪讬诐 砖诪讜讻专讬谉 诪讛诐 诇诪住 讜诇诪讝讜谞讜转 讜诇拽讘讜专讛 讘诇讗 讛讻专讝讛 讜讗讬谉 讞讜砖砖讬谉 诇讛驻住讚 讛讬转讜诪讬诐 讻诪讜 砖讬转讘讗专 讘诪拽讜诪讜 讻转讘讜 讙讚讜诇讬 讛诪讞讘专讬诐 砖讗诐 讟注谉 讛诇讜拽讞 砖诇讗讞转 诪住讘讜转 讗诇讜 诪讻专 诇讜 诪讜讻专 讜讛诪爪专谉 讟讜注谉 砖讗讬谞讜 讻谉 注诇 讛诪爪专谉 诇讛讘讬讗 专讗讬讛 讜讗诐 诇讗 讛讘讬讗 诪砖讘讬注 讗转 讛诇讜拽讞 讛讬住转 讜讗驻讬诇讜 讛讬转讛 砖诐 讗诪转诇讗 讘讚讘专讬 讛诪爪专谉 讗讬谉 讛诇讜拽讞 诪住转诇拽 讗诇讗 讘专讗讬讛 讘专讜专讛 讜讻谉 讗诐 讟注谉 诇讜 诇讜拽讞 讗讬 讗转讛 诪爪专谉 讜砖讚讛 讝讜 砖讗转讛 拽讜专讗 注爪诪讱 诪爪专谉 讘砖讘讬诇讛 讘转讜专转 讙讝诇讛 讗转讛 诪讞讝讬拽 讘讜 讗讜 讗专讬住 讗转讛 讗讜 砖讜讻专 讗讜 诪诪砖讻谉 讘讻诇谉 注诇 讛诪爪专谉 诇讛讘讬讗 专讗讬讛:



讬转讜诪讬诐 砖诇拽讞讜 讗讜 讗砖讛 砖诇拽讞讛 讗讬谉 讛诪爪专谉 讬讻讜诇 诇住诇拽诐 讗讬谉 诇讱 讞住讚 讙讚讜诇 诪砖讬注诪讬讚讜讛 讘讬讚 讗诇讜 砖讛驻住讬讚讗 诪爪讜讬讛 讘诪注讜转讬讛诐 讜讗讬谉 讚专讻诐 诇讞讝专 讜诇讟专讜讞 讻讚讬 诇讬拽讞 讜讬砖 诪驻专砖讬诐 讻谉 讗祝 讘讗砖讛 讜讬转讜诐 砖诪讻专讜 诪驻谞讬 砖讗讬谉 讚专讻诐 诇讟专讜讞 讗讞专 讛诇讜拽讞讬诐 讟讜诪讟讜诐 讜讗谞讚专讜讙讬谞讜住 讛讜讗讬诇 讜住驻拽 讗砖讛 讛诐 讻转讘讜 讙讚讜诇讬 讛诪讞讘专讬诐 砖讗讬谉 讛诪爪专谉 讬讻讜诇 诇住诇拽诐 讜讬砖 讞讜诇拽讬谉 讘讗谞讚专讜讙讬谞讜住:



讛砖讜转驻讬谉 讻讘专 讘讗专谞讜 诇诪注诇讛 砖讗讬谉 讘注诇 讛诪爪专 讬讻讜诇 诇住诇拽诐 讜诇讗 注讜讚 讗诇讗 砖讛诐 诪住诇拽讬谉 讗转 讘注诇 讛诪爪专 讜讻讘专 讘讬讗专谞讜讛 讚讜拽讗 讘砖诇讗 谞转讘专专 讞诇拽诐 讜诪"诪 讙讚讜诇讬 讛诪讞讘专讬诐 驻专砖讜 砖诪讜注讛 讝讜 砖讗诐 诪讻专 诇讗讞讚 诪砖讜转驻讬谉 砖诇讜 讗注"驻 砖讗讬谞讜 砖讜转祝 讘拽专拽注 讝讜 讗诇讗 砖讛讜讗 砖讜转祝 注诪讜 讘住讞讜专讛 讝讻讛 讘讛 讜讗讬谉 讘注诇 讛诪爪专 讬讻讜诇 诇注讻讘讜 讗讜 诇住诇拽讜 讜讗讬谉 爪专讬讱 诇讜诪专 砖讗祝 讘砖讗专 砖转驻讬谉 砖诇讜 讜讗祝 讙讚讜诇讬 讛诪驻专砖讬诐 讻转讘讜讛 讻谉:



讻讞 讝讛 砖谞转谞讜 讞讻诪讬诐 诇讘注诇 讛诪爪专 讗驻讬诇讜 讛讬讛 诇讜拽讞 转诇诪讬讚 讞讻诐 讜砖讻谉 讜拽专讜讘 诇诪讜讻专 讜讛诪爪专谉 注诐 讛讗专抓 讜专讞讜拽 专讬讞讜拽 诪拽讜诐 讜专讬讞讜拽 拽讜专讘讗 讜讗讛讘讛 讛诪爪专谉 拽讜讚诐 诪"诪 讜讛诇讜拽讞 谞注砖讛 砖诇讬讞 诇讘注诇 讛诪爪专 讘讬谉 砖诪讻专 讘注诇 讛拽专拽注 讘注爪诪讜 讘讬谉 砖诪讻专 砖诇讜讞讜 讘讬谉 砖诪讻专讜 讘讬转 讚讬谉 讗讘诇 讻诇 讛专讜爪讛 诇诪讻讜专 讜讗讬谉 讘注诇 讛诪爪专 专讜爪讛 诇讬拽讞 讜讬砖 砖诐 讘谞讬 讗讚诐 诪讝讜诪谞讬谉 诇讬拽讞 讗诐 讛讬讛 讗讞讚 砖讻谞讜 讘注讬专 讜讗讞讚 砖讻谞讜 讘砖讚讛 诪砖讗专 砖讚讜转 砖讗讬谉 讝讛 拽讜驻抓 诇诪讻专谉 砖讻谞讜 砖讘注讬专 拽讜讚诐 砖讻谉 讜转诇诪讬讚 讞讻诐 转诇诪讬讚 讞讻诐 拽讜讚诐 讜讻谉 拽专讜讘 讜转诇诪讬讚 讞讻诐 转诇诪讬讚 讞讻诐 拽讜讚诐 砖讻谉 讜拽专讜讘 砖讻谉 拽讜讚诐 砖谞讗诪专 讟讜讘 砖讻谉 拽专讜讘 讜讻讜' 讜诪"诪 讻转讘讜 讙讚讜诇讬 讛驻讜住拽讬诐 砖讗诐 拽讚诐 讗讞讚 诪谉 讛讗讞专讬诐 讜诇拽讞 讝讻讛 讜讗讬谉 讗讞讚 诪讗诇讜 砖讛讬讛 讚讬谞诐 诇讛讬讜转 拽讜讚诪讬诐 诪讜爪讬讗讬谉 诪讬讚讜 诇讗 谞讗诪专 诇住诇拽 讗诇讗 诇讘注诇 讛诪爪专:



讻诇 砖讛诪讜讻专 诪讜爪讗 讗讬讝讛 专讬讜讞 讗讜 讗讬讝讛 转讜注诇转 讘诪讻讬专转讜 诇讗讞讚 诪谉 讛砖讜拽 讬讜转专 诪诪讛 砖讗讬谉 诇讜 讘诪讻讬专转讜 诇诪爪专谉 谞驻拽注 讝讻讜转 讛诪爪专谉 诪注转讛 讛讬讜 砖诐 讛诪爪专谉 讜讛诇讜拽讞 讜讛讜爪讬讗讜 砖谞讬讛诐 诪注讜转 讜谞诪爪讗讜 诪注讜转 讛诇讜拽讞 讬驻讜转 讜诪注讜转 讛诪爪专谉 专注讜转 讗讜 砖讗讬谞谉 讬驻讜转 讜诪诪讛专讜转 诇爪讗转 讻诇 讻讱 讘讟诇讛 讝讻讜转讜 讛讬讜 砖诇 诇讜拽讞 诪讝诪谞讬诐 讜诪爪专谉 讗讜诪专 讬砖 诇讬 砖诇 驻拽讚讜谉 讗诇讗 砖讛诐 爪专讜专讬诐 讜讗谞讬 讗住讜专 诇讛砖转诪砖 讘讛诐 注讚 砖讗讟讜诇 专砖讜转 讗讬谉 讝讛 讻诇讜诐 讜诪讜讻专 诇讝讛 砖讛诐 诪讝讜诪谞讬诐 讗爪诇讜 讗诪专 诇讘注诇 讛诪爪专 诇讬拽讞 讜诇讬转谉 诪注讜转 诇讗诇转专 讗讬谉 拽讜讘注讬谉 诇讜 砖讜诐 讝诪谉 讗诇讗 讗讜 谞讜转谉 诪讬讚 讗讜 谞驻拽注 讝讻讜转讜 讗诪专 讛专讬谞讬 讛讜诇讱 讜诪砖转讚诇 讜诪讞讝专 诇讛诪爪讬讗 诇讱 讛诪注讜转 讗祝 讛讜讗 讗讜诪专 诪讻讬讜谉 砖讗转讛 爪专讬讱 讘讛 诇讛砖转讚诇讜转 讗讬谉 讝讛 讻诇讜诐 讜谞驻拽注 讝讻讜转讜 讗诪专 讬砖 诇讬 诪注讜转 诪讝讜诪谞讬诐 讘讘讬转讬 讗诇讱 讜讗讘讬讗诐 讗诐 讛讜讗 讗诪讜讚 讘讻讱 诪诪转讬谞讬谉 诇讜 讜拽讜讘注讬谉 诇讜 讝诪谉 讘讻讚讬 砖讬讘讗 讜讬讘讬讗讛 讜讗诐 讗讬谞讜 讗诪讜讚 讘讻讱 讗讬谉 讝讛 讗诇讗 讛砖诪讟讛 讜讗讜诪专讬谉 诇讜 讗讜 讛讜爪讗 诪注讜转 注讻砖讜 讗讜 谞驻拽注 讝讻讜转讱:



讛讬讛 讛诇讜拽讞 专讜爪讛 诇讘谞讜转 讘讛 讘转讬诐 讜讛诪爪专谉 专讜爪讛 诇讝专注讛 讝讻讛 讛诇讜拽讞 讜讗讬谉 讛诪爪专谉 诪注讻讘 讜讗讬谉 爪专讬讱 诇讜诪专 砖讗讬谞讜 诪住诇拽 诪驻谞讬 讬砖讜讘 讛讗专抓:



诪讬 砖讛讬讛 诇讜 拽专拽注 讜讞讘专讜 讘谞讛 砖诐 讘讬转 讜谞诪爪讗 讛拽专拽注 诇讗讞讚 讜讛讘谞讬谉 诇讗讞专 讜讻谉 诪讬 砖讛讬讛 诇讜 砖讚讛 讜讬砖 诇讞讘专讜 讗讬诇谞讜转 讘转讜讻讜 讛专讬 讘注诇 讛拽专拽注 谞注砖讛 诪爪专谉 诇讘注诇 讛讘谞讬谉 讗讜 讛讗讬诇谞讜转 讜诪注讻讘 注诇讬讜 砖诇讗 诇诪讻讜专 诇讗讞专 讜讗诐 诪讻专 诇讗讞专 讛专讬 讝讛 诪住诇拽讜 讗讬谉 讻讗谉 诪爪专谉 讗诇讗 讘注诇 讛拽专拽注 讗讘诇 讘注诇 讛讘谞讬谉 讗讜 讛讗讬诇谞讜转 讗讬谞讜 拽专讜讬 诪爪专谉 诇讘注诇 讛拽专拽注 讜讗讬谉 诪注讻讘 注诇讬讜 砖诇讗 诇诪讻讜专 诇讗讞专 砖讘砖讜拽 讗讜 诇砖讗专 讛诪爪专谞讬诐 讜驻专砖讜 讛讙讗讜谞讬诐 讚讜拽讗 讘讻注讬谉 砖驻专砖谞讜 砖讗讬谉 诇讘注诇 讛讗讬诇谞讜转 讗讜 讛讘谞讬谉 砖讜诐 讝讻讜转 讘拽专拽注 讗讘诇 讗诐 讛讬讛 诇讜 讝讻讜转 讘拽专拽注 讻讙讜谉 拽讜谞讛 砖诇砖讛 讗讬诇谞讜转 讘转讜讱 砖讚讛 讞讘专讜 讗讜 诪讻专 拽专拽注 讜砖讬讬专 讗讬诇谞讜转 讻诪讜 砖讬转讘讗专 讗祝 讛讜讗 谞注砖讛 诪爪专谉 诇讘注诇 讙讜祝 讛拽专拽注 讜诪注讻讘讜 讗讜 诪住诇拽 讗转 讛诇讜拽讞:



讛讬讛 诪驻住讬拽 讘讬谞讜 讜讘讬谉 讞讘专讜 专讻讘 砖诇 讚拽诇讬诐 讗讜 讙讚专 讙讘讜讛 讗讜 讻诪讬谉 讬注专 专讜讗讬谉 讗诐 讬砖 砖讜诐 专讬讜讞 讘转讜讱 讛讚讘专 讛诪驻住讬拽 砖讬讛讗 讬讻讜诇 诇讛讻谞讬住 砖诐 讗驻讬诇讜 转诇诐 讗讞讚 注讚 砖讬转注专讘讜 砖谞讬 讛砖讚讜转 讛专讬 讝讛 诪爪专谉 讜诪注讻讘 讜诪住诇拽 讜讗诐 诇讗讜 讗讬谉 讝讛 诪爪专谉 讜讬砖 诪驻专砖讬诐 讚讜拽讗 讘砖讝讛 讛讛驻住拽 讗讬谞讜 砖诇 讗讞讚 诪讛诐 讗讜 砖讛讜讗 砖诇 诪讜讻专 讜讗讬谞讜 讘讻诇诇 讛诪讻专 讛讗 讗诐 讛讬讛 砖诇 诪爪专谉 讗讜 砖诇 诪讜讻专 讜讛讻谞讬住讜 讘讻诇诇 讛诪讻专 讛专讬 讝讛 诪爪专谉 讜讗驻讬诇讜 诇讗 讛讬讛 讬讻讜诇 诇讛讻谞讬住 讗驻讬诇讜 转诇诐 讗讞讚 讜诇驻讬 讚专讻讱 诇诪讚转 砖讗诐 砖讚讛 砖诇 诪讜讻专 讙讚讜诇 讜砖诇 诪爪专谉 拽讟谉 讗讬谉 讛诇讜拽讞 讬讻讜诇 诇讜诪专 讗讬 讗转讛 诪爪专谉 讗诇讗 讘诪讛 砖讻谞讙讚讱 讗诇讗 讛专讬 讛讜讗 诪爪专谉 讘讻诇:



砖讚讛 讝讛 砖讛讬讗 讬讜爪讗转 诇讬诪讻专 砖讬砖 诇讛 讗专讘注讛 诪爪专谞讬诐 讜讻诇诐 专讜爪讬诐 诇讬拽讞 讗诐 讘讗讜 讻诇诐 讻讗讞讚 讛专讬 讛诐 诪注讻讘讬诐 讝讛 注诇 讝讛 讜讻讜诇诐 讝讜讻讬诐 讜讞讜诇拽讬谉 讗讜转讛 讻驻讬 诪讛 砖讬住讻讬诪讜 讘讬谞讬讛诐 讜讗诐 讗讬谉 诪住讻讬诪讬诐 诇讚注转 讗讞转 讘讞诇讜拽转诐 讞讜诇拽讬诐 讗讜转讛 诪谉 讛讚讬谉 讘拽讜专谞讝讜诇 讻注讬谉 爪讜专讛 讝讜. 讜讗诐 讛讬讜 讬转专 诪讗专讘注讛 讻讙讜谉 砖讛讬讜 砖谞讬诐 讗讜 砖诇砖讛 诪爪讚 讗讞讚 讻诇诐 讝讜讻讬诐 讘讛 诇驻讬 讞诇拽诐 讗讘诇 讗诐 拽讚诐 讗讞讚 诪讛诐 讜诇拽讞 讝讻讛 讘讛 诇讘讚讜 讜讗讬谉 讛讗讞专讬诐 讬讻讜诇讬诐 诇住诇拽讜 讜讗驻讬诇讜 讛讬讛 讝讛 诪爪专谉 诪砖谞讬 爪讚讚讬谉 讜讝讛 讗讬谞讜 诪爪专谉 讗诇讗 诪爪讚 讗讞讚 讻诪讜 砖谞讘讗专 讘讘讘讗 讘转专讗 驻专拽 专讗砖讜谉 讜讻谉 讗诐 诇拽讞 讗讞讚 诪谉 讛砖讜拽 讜讘讗讜 讻诇谉 诇住诇拽讜 诪住诇拽讬谉 讗讜转讜 讻讗讞讚 讜讗诐 拽讚诐 讗讞讚 讜住诇拽 讝讻讛 讜讗讬谉 诇讗讞专讬诐 讘讛 讻诇讜诐 讜讻转讘讜 讙讚讜诇讬 讛诪讞讘专讬诐 砖讗诐 讘讗讜 诪拽爪转诐 讜诪拽爪转 讛诪爪专谞讬诐 讛讬讜 讘诪讚讬谞讛 讗讞专转 诪住诇拽讬谉 讗讜转讜 讗诇讜 砖讘讻讗谉:



诪拽爪转 讞讻诪讬诐 讻转讘讜 砖讻诇 砖诇拽讞 砖诇讗 诪讚注转 讛诪爪专谉 讜砖转拽 诇讜 讞讜讝专转 诇注讜诇诐 讻诇 讝诪谉 砖诇讗 诪讞诇 讗讜 砖诇讗 专讗讛讜 诪砖转诪砖 注讚 砖讬注砖讛 讘讜 诪讞讗讛 注诇 讛讚专讱 砖讻转讘谞讜 诇诪注诇讛 砖讛专讬 砖讜诪讗 讜讚讬谞讗 讚讘专 诪爪专讗 砖谞讬讛诐 诪砖讜诐 讜注砖讬转 讛讬砖专 讜讛讟讜讘 讜讻砖诐 砖讛砖讜诪讗 讞讜讝专转 诇注讜诇诐 注诇 讛讚专讱 砖讻转讘谞讜 讘诪住讻转讗 讝讜 讻讱 讘讚讬谞讗 讚讘专 诪爪专讗:



讬砖 讚讘专讬诐 砖讛转讘讗专讜 讘讚讬谉 讝讛 讘诪拽讜诪讜转 讗讞专讬诐 讜讘讚讘专讬 讛讙讗讜谞讬诐 讜讗诇讜 讛谉 讛砖讻讬专讜转 讗讬谉 讘讛 讚讬谞讗 讚讘专 诪爪专讗 讻诇诇 讘砖讜诐 爪讚 讜讻谉 讻转讘讜 讙讚讜诇讬 讛诪讞讘专讬诐 讜讻谉 讻转讘讜 砖讛诪讞诇讬祝 拽专拽注 讘拽专拽注 讗讜 讘讘讛诪讛 讗讜 讘诪讟诇讟诇讬谉 专讜讗讬谉 讚诪讬 讛诪讜讞诇祝 讗讜 讚诪讬 讛讘讛诪讛 讜讛诪讟诇讟诇讬谉 讜谞讜转谉 诇讜 讛诪爪专谉 讚诪讬讛谉 讜诪住诇拽讜 讜讗讬谉 讬讻讜诇 诇讜诪专 转谉 诇讬 讻诪讛 砖诇拽讞转讬 砖讗讬谉 讝讛 讗诇讗 讛注专诪讛:



讗祝 讛诐 讻转讘讜 砖讛诪讜讻专 注诇 转谞讗讬 讛谉 砖讛转谞讛 诪讜讻专 讛谉 砖讛转谞讛 诇讜拽讞 讗讬谉 讛诪爪专谉 诪住诇拽讜 注讚 砖讬转拽讬讬诪讜 讛转谞讗讬诐 讜讛诇讜拽讞 砖讛砖讘讬讞 讗讜 讛驻住讬讚 讻砖讛诪爪专谉 诪住诇拽讜 谞讜转谉 讚诪讬诐 讛专讗讜讬讬诐 诇讜 讜讛专讬 讛讬讗 讘讛砖讘讞转讜 讗讜 讘讛驻住讚讜 讻砖诇讬讞 讜诇讗 谞砖转诇讞 讗诇讗 诇转拽谉 讜讗诐 讛砖讘讬讞 谞讜讟诇 讛讜爪讗讛 讜讗诐 讛驻住讬讚 诪谞讻讬谉 诇讜:



讗讻诇 驻讬专讜转 讻诇 讗讜转谉 砖讗讻诇 拽讜讚诐 砖讬讘讗 讘注诇 讛诪爪专 诇住诇拽讜 诪讛 砖讗讻诇 讗讻诇 讗讘诇 讻诇 砖讗讻诇 讗讞专 砖讛讘讬讗 讘注诇 讛诪爪专 诪注讜转 诇住诇拽讜 诪谞讻讬谉 诇讜:



诇讜讛 讛诇讜拽讞 拽讜讚诐 砖讬住诇拽谞讜 讘谉 讛诪爪专 讜讘讗 讘谉 讛诪爪专 讜住诇拽讜 讗讬谉 讘注诇 讞讜讘 砖诇讜 讟讜专祝 诪诪谞讜:



讗讞讚 砖诇拽讞 砖讚讛 讗讞转 诪砖谞讬诐 讜讘讗 讘注诇 讛诪爪专 诇住诇拽讜 诪讞爪讬讜 讘诇讘讚 讛讜讗讬诇 讜诇拽讞讜 诪讗讞讚 讛专讬 讝讛 讗讜诪专 讛讜讗讬诇 讜砖讚讛 讗讞讚 讛讜讗 讗注"驻 砖诇拽讞转讬讛 诪砖谞讬诐 讗讜 住诇拽 诪谉 讛讻诇 讗讜 讛谞讞 讛讻诇 讜讗诐 讛讬讜 砖谞讬诐 砖诇拽讞讜 诪讗讞讚 诪住诇拽 讗转 砖谞讬讛诐 讗讜 讗讬讝讛 砖讬专爪讛:



诪爪专谉 砖诪讻专 砖讚讛 砖讛讜讗 诪爪专谉 诇讝讛 讘砖讘讬诇讜 拽讜讚诐 砖住诇拽讜 谞驻拽注 讝讻讜转讜 讜讗驻讬诇讜 讛注诪讬讚讜 讘讚讬谉 讜讗祝 讛讗讞专 讬专讗讛 砖诇讗 讝讻讛 讘讛 讜讗诐 诪讻专 讛诇讜拽讞 砖讚讛 讝讛 砖讘诪爪专 讝讛 诇讗讞专 讬专讗讛 砖讗祝 讝讛 讛诪爪专谉 讗讜诪专 诇讜 诇讗 注讚讬驻转 诪讙讘专讗 讚讗转讬转 诪讬谞讬讛 讜诪"诪 讗诐 诪转 讜讬专砖讜讛 讘谞讬讜 谞驻拽注 讝讻讜转讜 砖讛专讬 讗祝 讘讬转讜诪讬诐 砖诇拽讞讜 讗讬谉 讘讛诐 讚讬谞讗 讚讘专 诪爪专讗:



讘注诇 讞讜讘 砖诇 诪讜讻专 砖讟专祝 讛砖讚讛 诪讬讚 讘注诇 讛诪爪专 讛专讬 讘注诇 讛诪爪专 讞讜讝专 讜谞讜讟诇 诪谉 讛诇讜拽讞 砖住诇拽讜 讜讛诇讜拽讞 讞讜讝专 讜谞讜讟诇 诪谉 讛诪讜讻专:



讘注诇 讞讜讘 砖讟专祝 讘讞讜讘讜 讛专讬 讝讛 讻诇讜拽讞 讜讬讻讜诇 讘注诇 讛诪爪专 诇住诇拽讜 讜驻讜专注讜 讗讬谉 讻讞 讛讟讜专祝 讙讚讜诇 诪讻讞 讛诇讜拽讞 讜讗诐 专爪讛 讛谞讟专祝 诇讛讞讝讬专 讚诪讬 讞讜讘讜 讙讜讘讛讜 诇注讜诇诐 砖讛砖讜诪讗 讞讜讝专转 诇注讜诇诐 讻诪讜 砖讛转讘讗专:



拽讟谉 砖讛讬讛 诪爪专谉 讜专爪讜 讘讬转 讚讬谉 诇讛注诪讬讚 讝讻讜转讜 讛专讬 讛诐 诪注讻讘讬诐 讜诪住诇拽讬谉 讘砖讘讬诇 讛讬转讜诪讬诐 讻讗诇讜 讛诐 注爪诪诐 讙讚讜诇讬诐 讜转讜讘注讬谉 讗转 讛专讗讜讬 诇讛诐:



讗砖讛 砖讛讬转讛 诪爪专谞讬转 讘谞讻住讬 诪诇讜讙 砖诇讛 讛讘注诇 诪住诇拽 讗转 讛诇讜拽讞 讜讗驻讬诇讜 诪讞诇讛 讗讬谉 诪讞讬诇转讛 讻诇讜诐 讜讗诐 住诇拽讛 讛讗砖讛 讗转 讛诇讜拽讞 讗诐 专爪讛 讛讘注诇 讬拽讬讬诐 讜讗诐 诇讗 专爪讛 讞讜讝专转 诇诇讜拽讞 讜诪讞讝讬专 讗转 讛讚诪讬诐 讜讻谉 讛讚讬谉 讘注讘讚 讛谞讜砖讗 讜谞讜转谉 讘谞讻住讬 讗讚谞讬讜:



讛诪砖谞讛 讛转砖讬注讬转 讜讛讻讜谞讛 诇讘讗专 讘讛 砖讬砖 爪讚讚讬谉 砖讗祝 讘住转诐 讬砖 诇讜 诇讛讝讛专 砖诇讗 诇讛砖转诪砖 讘讛 讘拽爪转 讚讘专讬诐 讜讗诪专 注诇 讝讛 讛诪拽讘诇 砖讚讛 诪讞讘专讜 诇砖谞讬诐 诪讜注讟讜转 诇讗 讬讝专注谞讛 驻砖转谉 讜讗讬谉 诇讜 拽讜专讜转 砖拽诪讛 拽讘诇讛 讛讬诪谞讜 诇砖讘注 砖谞讬诐 讝讜专注讛 砖谞讛 专讗砖讜谞讛 驻砖转谉 讜讬砖 诇讜 拽讜专讜转 砖拽诪讛 讗诪专 讛专"诐 砖专砖讬 讛驻砖转谉 讬砖讗专讜 讘拽专拽注 讻砖谞讬 讛砖讻讬专讜转 讜拽讜专讜转 砖拽诪讛 注抓 讛砖拽诪讛 讛讙讚诇 讘拽专拽注 讘砖谞讬 讛砖讻讬专讜转:



讗诪专 讛诪讗讬专讬 讛诪拽讘诇 砖讚讛 诪讞讘专讜 诇砖谞讬诐 诪讜注讟讜转 专"诇 驻讞讜转 诪砖讘注 砖谞讬诐 诇讗 讬讝专注谞讛 驻砖转谉 讜诪砖谞讛 讝讜 砖谞讜讬讛 讘讞讜讻专 砖讗诐 讘拽讘诇谞讜转 讬讝专注 诪讛 砖讬专爪讛 讜讘注诇讬诐 讞讜诇拽讬谉 讘讛 讗讘诇 讘讞讻讬专讜转 讜讘驻讞讜转 诪砖讘注 诇讗 讬讝专注谞讛 驻砖转谉 讗诇讗 讗诐 讻谉 讛转谞讛 诪驻谞讬 砖讛驻砖转谉 诪讻讞讬砖 讗转 讛讗专抓 讜讗讬谞讛 讞讜讝专转 诇讬讜砖谞讛 注讚 砖讘注 砖谞讬诐 讛讗 讗诐 拽讘诇讛 诇砖讘注 砖谞讬诐 讬讻讜诇 诇讝专注讛 砖谞讛 专讗砖讜谞讛 驻砖转谉 讜讻谉 讛诇讻讛 讜讻谉 讗诐 讞讻专讛 诇驻讞讜转 诪砖讘注 讜讛讜讗 讘诪拽讜诐 砖谞讛讙讜 诇讛砖讻讬专 讗讜 诇讛讞讻讬专 讗讬诇谞讜转 讗讙讘 拽专拽注 讜讬砖 砖诐 讗讬诇谞讜转 砖讗讬谉 诪讜爪讬讗讬谉 驻讬专讜转 讜讗讬谉 注讜诪讚讬谉 讗诇讗 诇讛讜爪讬讗 注爪讬诐 讜拽讜专讜转 诪注谞驻讬讛谉 讻讙讜谉 砖拽诪讛 诇讗 讬拽讜抓 拽讜专讜转 砖讘讛 砖讗讬谞谉 讞讜讝专讜转 注讚 砖讘注 砖谞讬诐 讜谞诪爪讗 砖讗讬谞讜 讞讜讝专 诇讜 注诐 讛拽专谉 讜讗诐 讞讻专讛 诇砖讘注 砖谞讬诐 拽讜爪抓 拽讜专讜转 诪诪谞讛 砖谞讛 专讗砖讜谞讛 砖讛专讬 诇砖讘注 砖谞讬诐 讻讘专 讞讝专讜 讛拽讜专讜转 诇讗讬转谞谉 讜诪"诪 讘讙讜祝 讛讗讬诇谉 讗讬谞讜 谞讜讙注 讘讜 讻诇诇 讜讻谉 讛诇讻讛:



讝讛讜 讘讬讗讜专 讛诪砖谞讛 讜驻住拽 砖诇讛 讜讚讘专讬诐 砖谞讻谞住讜 转讞转讬讛 讘讙诪专讗 讗诇讜 讛谉:





砖讬讟讛 诪拽讜讘爪转

讗讬 讻转讘 诇讬讛 讗讞专讬讜转 讬砖 讘讛 诪砖讜诐 讚讬谞讗 讚讘专 诪爪专讗. 讜讗祝 注诇 讙讘 讚讗诪专讬谞谉 讘讻转讜讘讜转 驻专拽 谞注专讛 专讗砖讜谉 讘诪讻专 讜砖谞讬 讘诪转谞讛 诇讗 讘讟诇 砖谞讬 讗转 讛专讗砖讜谉 讚诪砖讜诐 讚讬谞讗 讚讘专 诪爪专讗 讻转讘 诇讬讛 讗诇诪讗 讗祝 注诇 讙讘 讚诇讛注专诪讛 谞转讻讜讜谉 诪讛谞讬. 诇讗 拽砖讬讗 讚诪讬 讬讬诪专 讚诪讛谞讬 讚讬诇诪讗 诇讗 诪讛谞讬 讻诇诇 讗诐 讬讜讜讚注 讛讚讘专 砖诪转讞诇讛 讻转讘 诪砖讜诐 诪讻专 讗诇讗 讗诪专讬谞谉 讗讜诪讚谉 讚注转讗 讛讜讗 砖诇讗 谞转讻讜讜谉 诇讘讟诇 讗转 讛专讗砖讜谉 讗诇讗 专爪讛 诇讛讜住讬祝 诇讜 讗诐 讛讬讛 诪讜注讬诇 诇讜 讗讘诇 诪注讜诇诐 诇讗 讬讜注讬诇 诇讜 诪砖讜诐 讚讬谞讗 讚讘专 诪爪专讗 讜讛讜讗 讛讬讛 驻拽讞 诇专砖注讛 砖讻转讘 诇讜 砖讟专 诪转谞讛 讘驻谞讬 注爪诪讜 讻讚讬 砖诇讗 讬讜爪讬讗 诪转讞诇讛 讗诇讗 砖讟专 讛诪转谞讛 诇讞讜讚讬讛 讜诇讗 讬讜讜讚注 砖讟专 讛诪讻专 诇讘讬转 讚讬谉. 讛"专 讬讛讜谞转谉. 讜注讬讬谉 讘诪讙讬讚 诪砖谞讛 讘驻专拽 讛' 诪讛诇讻讜转 诪讻讬专讛 讜诪转谞讛.  
讘转砖讜讘讛 诇讙讗讜谉 讝"诇 讗祝 注诇 驻讬 砖讬讜讚注讬诐 讛讻诇 砖注专诪讛 注砖讛 砖讻转讘 诇讜 诪转谞讛 讗讬谉 讘讛 讚讬谉 讘专 诪爪专讗 讜讛讻讬 讗诪专讬谞谉 讙讘讬 砖谞讬 砖讟专讜转 专讗砖讜谉 讘诪讻专 讜砖谞讬 讘诪转谞讛 诇讗 讘讟诇 砖谞讬 讗转 讛专讗砖讜谉 讚诇讬驻讜转 讻讞讜 讛讜讗 讚讻转讘 诇讬讛 诪砖讜诐 讚讬谞讗 讚讘专 诪爪专讗. 谞诪爪讗 注讻砖讬讜 砖讗祝 注诇 驻讬 砖讬砖 讘讬讚讜 砖讟专 诪讻专 诪转讞诇讛 讻讬讜谉 砖讞讝专 讜讻转讘 诇讜 砖讟专 诪转谞讛 讗讬谉 讘讛 诪砖讜诐 讚讬谞讗 讚讘专 诪爪专讗 讻诇 砖讻谉 讛讻讗 砖讗讬谉 讘讬讚讜 砖讟专 诪讻专. 讜注讬讬谉 讘转砖讜讘讜转 讛专讬爪讘"砖 讝"诇 住讬诪谉 砖住"讟. 讜讗讬 讻转讘 诇讬讛 讗讞专讬讜转 讘讛讛讬讗 诪转谞转讗 讗讬转 讘讬讛 诪砖讜诐 讚讬谞讗 讚讘专 诪爪专讗 讜讬讛讬讘 讘专 诪爪专讗 诇诪拽讘诇 诪转谞讛 讻诇 诪讗讬 讚砖讜讬讗 讗讬 拽讘讬诇 注诇讬讛 讗讞专讬讜转 讘住转诐 讜讗讬 诇讗 讻转讘 诇讬讛 讗讞专讬讜转 诪驻讜专砖 讗诇讗 讘住转诐 讗讬 谞诪讬 讗祝 注诇 讙讘 讚诇讗 讻转讘 诇讬讛 讗讞专讬讜转 讻诇诇 讜讗讜讚讬 诇讜拽讞 诪谞驻砖讬讛 讚诪讝讘谉 讝讘谞讛 诪讬谞讬讛 讘诪讗转讬诐 讜讛讗讬 讚讻转讘 诇讬讛 诇砖讜谉 诪转谞讛 诪砖讜诐 讚讬谞讗 讚讘专 诪爪专讗 讗祝 注诇 讙讘 讚诇讗 砖讜讬讗 讗诇讗 诪谞讛 诪砖转讘注 讜砖拽讬诇 诪讗转讬诐 讛讜讗讬诇 讜讻砖诇讬讞讗 讚讘专 诪爪专讗 讛讜讗. 讗讘诇 讛专"诪 讝"诇 讻转讘 驻专拽 讬"讙 讜讬专讗讛 诇讬 砖爪专讬讱 诇讟注讜谉 讚诪讬诐 砖讛谉 专讗讜讬谉 讗讜 讬讜转专 诪注讟 讜讻讜'. 诪讬讛讜 讛讬讻讗 讚诇讬转 讘讛 讗讞专讬讜转 谞专讗讛 诇讬 讚诪讛讬诪谉 诇诪讬诪专 讗讬谉 讛讻讬 谞诪讬 讚讝讘谞转讛 诪讬谞讬讛 讘讛讻讬 讜讛讻讬 讜诪讛讬诪谉 讘讟注谞转 诪讙讜 讚讬讻讜诇 诇诪讬诪专 诇讗 讝讘谞转讛 诪讬谞讬讛 诪注讜诇诐 讛讬诇讻讱 讗讬 讘注讬 诇讛 讘专 诪爪专讗 诇讬转讬讘 诇讬讛 诇诇讜拽讞 讻诇 诪讗讬 讚拽讗 讟注讬谉, 讻谉 谞专讗讛. 讛专诪"讱. 
谞砖讗诇 讛"专 讬讜住祝 讛诇讜讬 讝"诇 讗讘谉 诪讬讙砖 讘诪讬 砖谞转谉 拽专拽注 诇讞讘专讜 讜拽讘诇 注诇 注爪诪讜 讗讞专讬讜转 讚谞驻砖讬讛 讘诇讘讚 讗诐 讬砖 讘讝讛 诪砖讜诐 讚讬谉 讘谉 讛诪爪专 讛讜讗讬诇 讜讗讬谉 诇讜 注诇讬讜 讝讜诇转讬 讗讞专讬讜转 讝讛 砖谞转讞讬讬讘 诇讜 讘诪转谞讛. 讜讛砖讬讘 讛讜讗讬诇 讜诇讗 拽讘诇 注诇 注爪诪讜 讻讬 讗诐 讗讞专讬讜转 讚讗转讬 诪讞诪转讬讛 讘诇讘讚 诇讗 谞讚讜谉 讘讛 砖讛讜讗 诪讻讬专讛 讜谞讞讬讬讘 讘讛 讚讬谞讗 讚讘专 诪讬爪专讗 诇驻讬 砖讗诐 讛讬转讛 诪讻讬专讛 讛讬讛 诪转讞讬讬讘 诇讜 讗驻讬诇讜 讘讗讞专讬讜转 讚讗转讬 诪注诇诪讗 讻诪讜 砖诪转讞讬讬讘讬诐 讘讻诇 讛诪讻讬专讜转 讜讛讜讗讬诇 讜专讗讬谞讜 砖诇讗 谞转讞讬讬讘 讘讜 讻讬 讗诐 讘讗讞专讬讜转 讚讗转讬 诪讞诪转讬讛 讛谞讛 讝讛 诪讜专讛 砖讗讬谞讛 诪讻讬专讛 讗诇讗 诪转谞讛 讗讘诇 讞讝拽 讗讜转讛 讘砖拽讘诇 注诇讬讜 讗讞专讬讜转 讚讗转讬 诪讞诪转讬讛. 讜诪讛 砖讗诪专讜 讜讗讬 讻转讘 讘讛 讗讞专讬讜转 诇讬转 讘讛 诪砖讜诐 讚讬谞讗 讚讘专 诪爪专讗 讗诪谞诐 讛讜讗 注诇 讛讗讞专讬讜转 讛诪讜讞诇讟 砖讚专讱 讛注讜诇诐 诇拽讘诇 讗讜转讜 注诇讬讛诐 讘讻诇 讛诪讻讬专讜转 讗讘诇 讗讞专讬讜转 砖讛讜讗 讘爪讚 诪讛 讘诇转讬 诪讜讞诇讟 注诇 讛讻诇 讗讬谞讜 谞讻谞住 讘讻诇诇 诪讗诪专诐 讛讜讗讬诇 讜讗讬谞讜 讛讗讞专讬讜转 讛谞讛讜讙 讘讻诇 讛诪讻讬专讜转. 注讚 讻讗谉 诪讜注转拽 诪诇砖讜谉 注专讘讬. 

砖诪讜转讬 诪砖诪转讬谞谉 诇讬讛 注讚 讚诪拽讘诇 注诇讬讛 讻诇 讗讜谞住讗 讚讗转讬 诇讬讛 诪讞诪转讬讛. 砖诪注讬谞谉 诪讬讛讗 讚讻诇 讛讬讻讗 讚诇讗 拽讬讘诇 注诇讬讛 讗祝 注诇 讙讘 讚讗转讬 诇讬讛 讗讜谞住讗 诇讗 诪讬讞讬讬讘 讘讬讛 诪讬讛讜 讘专 砖诪转讗 讛讜讗 注讚 讚诪拽讘诇 注诇讬讛. 讛专讗讘"讚. 
讜讻转讘 讛专讗"讛 讚讛讜讗 讛讚讬谉 诇讻诇 讙专诪讗 讘谞讬讝拽讬谉 讚诪砖诪转讬谞谉 诇讬讛 注讚 讚诪住诇拽 诇讬讛 讗讜 讚诪拽讘诇 注诇讬讛 讻诇 讗讜谞住讗 讚讗转讬 诇讬讛 诪讬谞讬讛. 讛专"谉. 
诇专' 诪砖讛 讘专 讞谞讜讱 讗诐 注谞讬 讛讜讗 讜爪专讬讱 诇诪讻讜专 诇讞住专讜谉 诪讝讜谞讜转 讜讟专讞 注诇 讘专 诪爪专谉 诇拽谞讜转 讗讜 讛住诪讜讻讬谉 诇讜 讜讗诐 讗讬谞讜 专讜爪讛 诇拽谞讜转 讜诇讗 诪爪讗 讬砖专讗诇 讗讞专 砖讬拽谞讛 诪讛 讬注砖讛 讝讛 砖讗讬谉 诇讜 诪讛 讬讗讻诇 讗诐 诇讗 讬诪讻讜专 诇讙讜讬 讜讬拽讘诇 注诇讬讜 讗讜谞住 讛讙讜讬. 讜注谞讬 砖讗诪专讜 讗爪诇 诪专讞抓 讜讘讬转 讛讘讚 砖讬专砖讜 砖谞讬 讗讞讬谉 讗讬谞讜 注谞讬 诇讙诪专讬 讗诇讗 注谞讬 诇讗讜转讜 讚讘专. 注讚 讻讗谉 讛专诪"讱. 
谞砖讗诇 讛专诪讘"诐 讘砖讜转祝 砖讛砖讻讬专 讞诇拽讜 诪讛讘讬转 诇讙讜讬 讜讞讘讬专讜 讟讜注谉 谞讚讜专 讬讞讚 讘讘讬转 讗讜 讗谞讬 讗讚讜专 讘讛 诇讘讚讬 讜讗转谉 诇讱 讛砖讻讬专讜转 讻驻讬 砖讜诪转讛 讜诇讗 讬讙讬注 讛讬讝拽 诇讘讬转 讜讛砖讬讘 砖讛讜讗 讞讬讬讘 谞诪讬 诇驻讬 砖注讘专 讜讛砖讻讬专 诇讙讜讬 讜讬诪谞注讜 讗讜转讜 砖诇讗 讬砖讻讬专谞讛 注讜讚 诇讙讜讬诐 讜讗诪谞诐 讗讬谉 诇讞讬讬讘讜 讘讚讘专 诪诪讛 砖讛驻住讬讚 诇砖讜转驻讜 讘讝讛. 注讚 讻讗谉. 诪讜注转拽 诪诇砖讜谉 注专讘讬. 讜注讬讬谉 讘转讜住驻讜转 讘驻专拽 诇讗 讬讞驻讜专 (讘讘讗 讘转专讗 讚祝 讻"讗 注"讗) 讚讬讘讜专 讛诪转讞讬诇 讜诇讗 诇住讜驻专 讗专诪讗讬. 


诪砖讻谞转讗 诇讬转 讘讛 诪砖讜诐 讚讬谞讗 讚讘专 诪爪专讗. 讻诇讜诪专 讗诐 讝讘谞讛 诇诪讗谉 讚砖讻讜谞讛 讙讘讬讛. 讜诪讬讛讜 讻讬 讘注讬 诇诪砖讻讜谞讛 讘转讞诇讛 讗讬讻讗 诪讗谉 讚讗诪专 讚讘注诇 讛诪爪专 诪注讻讘 注诇讬讜 讜讻讜' 讜讗讬讻讗 诪讗谉 讚讗诪专 讚诇讗 诪爪讬 诪注讻讘 讜讻讜' 讜讻转讘 讛专讗讘"讚 讝"诇 诪住转讘专讗 讻讜讜转讬讛 讜讻谉 讻转讘 讙诐 讛专诪讘"谉 讝"诇 讚讚讬谞讗 讚讘专 诪爪专讗 诇讗 诇诪讜讻专 讞讬讬讘讜 专讘谞谉 讜讛诇讜讗讛 诪讜讻专 讛讜讗 讚砖讬讬讱 讘讬讛 讜诪讗讬 讗诪专转 讚讬诇诪讗 讚注转讬讛 诇砖拽讜注讛 讜注专讜诪讬 拽诪注专讬诐 讻讬讜谉 讚诇讬讻讗 诇诪讬拽诐 注诇讛 讚诪讬诇转讗 讜讻讜' 讻讻转讜讘 讘谞诪讜拽讬 讬讜住祝 讛专砖讘"讗. 


讻转讘 专讘讬谞讜 讞谞谞讗诇 讚砖讻讜谞讛 讙讘讬讛 讚讗讬 讝讘谞讛 谞讬讛诇讬讛 诪讬讛讗 诇讗 诪爪讬 讘专 诪爪专讗 诪驻讬拽 诇讬讛 诪讬谞讬讛. 注讚 讻讗谉. 


讜讗讬讻讗 诪讗谉 讚讗诪专 讚诪爪讬 诪诇讜讛 诪注讻讘 注诇讬讛 讚诇讗 诇讝讘谞讛 讗诇讗 诇讚讬讚讬讛 讻讬讜谉 讚拽讬讬诪讗 讘专砖讜转讬讛 注讚 讛砖转讗. 诪讻诇 诪拽讜诐 诇驻讜诐 讛谞讬 驻讬专讜砖讬 诪爪讬 诪讜讻专 讜诇讜拽讞 诇讗注专讜诪讬 注诇讬讛 讚讘专 诪爪专讗 诇诪砖讻谞讛 讘讬讚讜 诪转讞诇讛 讜诇诪讻专讛 诇讜 讗讞专 讻讱. 讜谞专讗讛 诇讜诪专 诇驻讬 讚讘专讬讜 讗诇讜 讚讗讬 讘注讬 诇诪砖讻讜谞讛 诪注讬拽专讗 讚诪爪讬 讘专 诪爪专讗 诇注讻讜讘讬 讚诇讗 诇诪砖讻谞讛 讗诇讗 讘讬讚讬讛 讻讬 讛讬讻讬 讚诇讗 诇讝讘谞讛 谞诪讬 讗诇讗 诇讚讬讚讬讛. 讜诪爪讬谞讗 诇诪讬诪专 讚讛讗 诪讬诇转讗 讻讬讜谉 讚诇讗 砖讻讬讞讗 诇讗 注讘讬讚 讘讛 专讘谞谉 转拽谞转讗 讚讜讚讗讬 讻讬 讘注讬 讗讬谞讬砖 诇讝讘讜谞讬讛 讗专注讬讛 诇讗诇转专 诪讝讘讬谉 诇讛 讜诇讗 诪诪砖讻谉 诇讛 诪拽诪讬 讛讻讬 诇讗注专讜诪讬 注诇讬讛 讚讘专 诪爪专讗 讜讛讻讬 讗诪专讬谞谉 讙讘讬 讝讘讬谉 诇讬讛 讙专讬专讗 讚讗专注讗 讘讬 诪讬爪注讬讛 讚讗专注讬讛 讚诇讗 讞讬讬砖讬谞谉 诇讛讻讬 讛讬诇讻讱 讛讗讬 驻讬专讜砖讗 讚讗讬拽 讛讜讗 讚讗讬 诪砖讻谉 诇讛 讙讘讬讛 讜讘转专 讛讻讬 讘注讬 诇讝讘讜谞讬 诇讬讛 诇讗 诪爪讬 讘专 诪爪专讗 诪注讻讘. 讜专讘讬谞讜 讬注拽讘 讝"诇 讛诇讱 注诇 讚专讱 讝讛 讜诇讗 谞讛讬专 诇诪讬讞砖 诇讗转讬讗 专讞讬拽讗. 讛专诪"讱 讝"诇. 
讻转讘 专讘讬谞讜 讘专讜讱 讝"诇 讘住驻专 讛讞讻诪讛 讜讝讛 诇砖讜谞讜: 诪砖讻谞转讗 诇讬转 讘讛 诪砖讜诐 讚讬谞讗 讚讘专 诪爪专讗 讚讻讬 讛讬讻讬 讚注讘讚 讘讬讛 讛讗讬 诪诇讜讛 讟讜讘 讜讬砖专 讚讗讜讝驻讬讛 讗讬转 诇讬讛 诇诇讜讛 谞诪讬 诇诪注讘讚 讛讟讜讘 讜讛讬砖专 诇诪讻讜专 诇讜 讗讜转讜 诪砖讻讜谉 讘讚诪讬诐 砖专讜爪讬诐 讗讞专讬诐 诇讬转谉 诇讜 讜讘专 诪爪专讗 诇讗 诪爪讬 诪注讻讘 注诇讬讛 讚讗讬讛讜 诪爪专谉 讟驻讬 讚砖讻讜谞讛 讙讘讬讛 讚诇讛讻讬 诪讬拽专讬讗 诪砖讻谞转讗. 讜讬砖 诪爪专讬讻讬诐 砖转讛讗 诪诪讜砖讻谞转 讘讬讚讜 砖谞讛 拽讜讚诐 诪砖讜诐 讚讗诪专讬谞谉 讘驻专拽 讛专讘讬转 讙讘讬 专讘 诪专讬 讘专 专讞诇 讚住转诐 诪砖讻谞转讗 砖转讗. 讜讗讬谞讬 专讜讗讛 讗转 讚讘专讬讛诐 讚讛转诐 诪讬讬专讬 砖讗讬谞讜 讬讻讜诇 诇住诇拽讜 诪谉 讛诪砖讻讜谉 讘驻讞讜转 诪砖转讗 讜诪讬讛讜 讗诐 讘讗 讛诪爪专谉 诪转讞诇讛 讜讗诪专 诇诪诇讜讛 讗谞讬 专讜爪讛 诇讛诇讜转 诇讜 讜诇讗 讗转讛 谞专讗讛 砖讬砖 诇讚诪讜转 诇讛讛讬讗 讚诇注讬诇 讝讘谉 讙专讬讜讗 讚讗专注讗 讜讻讜' 讛讻讗 谞诪讬 讞讝讬谞谉 讗诐 讘砖讘讬诇 讛注专诪讛 讛讜讗 注讜砖讛 讛诪诇讜讛 砖讗诐 讬讘讗 诇诪讻讜专 讝讛 讗转 讛砖讚讛 砖讬拽讞谞讜 讛讜讗 诪住诇拽讬 诇讬讛 讜讗讬 诇讗 诇讗 诪住诇拽讬 诇讬讛. 讜诪专讬 讛讻讛谉 讗诪专 诇讬 讘砖诐 专讘讬谞讜 转诐 讝"诇 砖谞专讗讛 讘注讬谞讬讜 砖讗讬谉 讬讻讜诇 诇诪讞讜转. 讜诪讬讛讜 讗诐 拽讚诐 讛诪爪专谉 讜拽谞讛 讗讜 讗驻讬诇讜 讗讚诐 讗讞专 讗讬谉 讛诪诇讜讛 讬讻讜诇 诇讛讜爪讬讗 诪讬讚诐. 讜讝讛 讗讬谉 谞专讗讛 诇讬 讗诇讗 讻讬讜谉 讚砖讻讜谞讛 讙讘讬讛 注讚讬祝 诪讻讜诇讛讜 讜讬讜爪讬讗 诪讬讚诐. 注讚 讻讗谉. 住讬诪谉 拽住"讟. 


诇诪讻讜专 讘专讞讜拽. 驻讬专砖 讛拽讜谞讟专住 砖讛诪讜讻专 诪转讻讜讬谉 诇拽谞讜转 诪谉 讛讚诪讬诐 讬驻讛 讗讜 拽专讜讘讛 讜讟注诪讗 诪砖讜诐 砖讗讬讜 诇谞讜 诇讛砖讛讜转 诪拽讞谉 砖诇讗 讬转讘讟诇 诪诇拽谞讜转 讛讗讞专. 讜谞专讗讛 讬驻讛 驻讬专讜砖 专讬讘"诐 砖驻讬专砖 讻讙讜谉 砖讛诇讜拽讞 讛诪诇讬祝 诇讜 砖讚讛 讗讞转 诇讝讛 专注讛 转讞转 讬驻讛 讜专讞讜拽讛 转讞转 拽专讜讘讛 砖讗讬谉 诇讜 诇讛讜爪讬讗讛 诪讬讚讜. 转诇诪讬讚 讛专"驻 讝"诇. 


诇讗砖讛 讗讜 诇讬转诪讬 诇讬转 讟讛 诪砖讜诐 讚讬谞讗 讚讘专 诪爪专讗. 讻讬讜谉 讚诇讬转 诇讛讜 诪讗谉 讚讝讘讬谉 讜注讬讬诇 讜谞驻讬拽 诇讛讜 讜讗讬谞讛讜 谞诪讬 诇讗讜 讘谞讬 诪讬驻拽 诇砖讜拽讗 讜诪讝讘谉 谞讬谞讛讜 讛讬诇讻讱 诇讗 诪讞讬讬讘讜 讗讬谞讛讜 诇讗讛讚讜专讬 诪砖讜诐 讬砖专 讜讟讜讘. 讗讘诇 讛讬讻讗 讚讝讘讬谞讜 讗讬谞讛讜 诇注诇诪讗 讗讬讻讗 诇诪讬诪专 讚讗讬转 讘讛 诪砖讜诐 讚讬谞讗 讚讘专 诪爪专讗 讜诪爪讬谞讗 诇诪讬诪专 讚讻讬讜谉 讚讛谞讬 诇讗 注讘讬讚讬 诇诪讬讟专讞 讜诇诪讬驻拽 诇讙讘讬 讘专 诪爪专讗 诪讗谉 讚讝讘讬谉 诪讬谞讬讬讛讜 谞诪讬 诇讗 诪讬讞讬讬讘 讚讗讬 讗诪专转 诪讬讞讬讬讘 诇讗 诪砖讻讞谞讗 讗讬讛讬 诇诪讗谉 转讝讘讜谉 讜讗转讬讗 诇讗讬讝诇讝讜诇讬 讜讻谉 谞诪讬 讘讬转诪讬 诪讛讗讬 讟注诪讗 讻谉 谞专讗讛. 讜讗讬 讗砖转 讗讬砖 讛讬讗 谞专讗讛 诇讜诪专 讚讗讬 讘诪注讜转 讙诇讜讬诐 诇讘注诇 拽谞转讛 讗讬转 讘讛 诪砖讜诐 讚讬谞讗 讚讘专 诪爪专讗 讚讛讗 讗讬转 诇讛 讘注诇 讚注讬讬诇 讜谞驻讬拽 讜讝讘讬谉 诇讛 诪讗讬 讚讘注讬讗. 讜讗讬 讘诪注讜转 讟诪讜谞讬诐 拽谞转讛 诇讬转 讘讛 诪砖讜诐 讚讬谞讗 讚讘专 诪爪专讗 讚诇讗 讛讜转 讘注讬讗 诇讙诇讜讬讬谞讛讜 诇讘注诇 诪拽诪讬 讚讝讘谞讛 诇讛 诇讗专注讗. 讜讻讬 讗讬转诪专 讘讙诪专讗 讝讘讬谉 诇讗砖讛 诇讬转 讘讛 诪砖讜诐 讚讬谞讗 讚讘专 诪爪专讗 讘驻谞讜讬讛 讗讜 讗诇诪谞讛 讛讜讗 讚讗诪专讬谞谉 讛讻讬 讜讻谉 讘讙专讜砖讛 讗讜 讘讗砖转 讗讬砖 讘诪注讜转 讟诪讜谞讬诐 讻诇 讛讬讻讗 讚讗讬转 诇谉 诇诪讬诪专 诇讬转 诇讛讜 诪讗谉 讚注讬讬诇 讜谞驻讬拽 诇讛讜 讻讚驻专讬砖谞讗 讜爪专讬讱 注讬讜谉 注诇 讻诇 讝讛. 诪讻诇 诪拽讜诐 讗讬 讗砖转 讗讬砖 讛讬讗 讜讝讘谞讛 诪爪讬 讘专 诪爪专讗 诇讗注专讜诪讬 注诇讬讛 讚讘注诇 讚诇讗 讗注专讬诐 讘讛讻讬 诇诪讝讘谉 注诇 砖诪讛 讜讻谉 谞诪爪讗 讘转砖讜讘讜转 讛讙讗讜谞讬诐 讝"诇. 讛专诪"讱 讝"诇. 
讗讘诇 诪爪讗转讬 诇讛专讬讗"祝 讝"诇 砖讻转讘 讘转砖讜讘转 砖讗诇讛 讜讝讛 诇砖讜谞讜: 讛砖讗诇讛 讜讛转砖讜讘讛 诪讜注转拽讬诐 诪诇砖讜谉 注专讘讬. 专讗讜讘谉 拽谞讛 诪砖诪注讜谉 讞诇拽讜 讘讘讬转 砖讬砖 诇讜 讘讛 砖讜转驻讜转 注诐 诇讜讬 讜诇驻讬 砖讞砖砖 驻谉 讬讘讗 注诇讬讜 诇讜讬 诪转讜专转 讘谉 讛诪爪专 讻转讘 讛诪拽讞 讘砖诐 讗砖转讜 讜讗诪专 讝讛 讛讞诇拽 诇讛 拽谞讬转讬讜 讜诪诪诪讜谞讛 讜诇讗砖讛 讗讬讜 讚讬谉 讘谉 讛诪爪专 讜诇讜讬 讗讜诪专 讛注专诪讛 讛讬讗 诇讗讘讚 讝讻讜转讬 诪讚讬谉 讘谉 讛诪爪专 讜讛诪拽讞 讗讬谞讜 讗诇讗 诇讱 讜讗转讛 讛讜讗 砖专讜爪讛 诇讚讜专 注诪讬 讜诇讛讝讬拽 讗讜转讬. 讜诪讛 砖讗诪专讜 讘讙诪专讗 诇讗讬转转讗 讜讻讜' 诇讬转 讘讛讜 诪砖讜诐 讚讬谞讗 讚讘专 诪爪专讗 讝讛 谞讗诪专 注诇 讗砖讛 砖讗讬谉 诇讛 讘注诇 讜讝讛 谞专讗讛 诪诪讛 砖讛砖讜讜 讛讗砖讛 诇讬转讜诪讬诐 诇住讬讘转 讞讜诇砖转 讻讞诐 诪诇讛讝讬拽 讘讚讬专转诐 讜砖讻讜谞转诐 讜讗砖转 讗讬砖 讛谞讛 讛讬讗 讘诇转讬 讞诇讜砖转 讛讻讞 讜讗诐 讻谉 讘讟诇讛 讛住讬讘讛. 讬讜专谞讜 讜砖讻专讜 讻驻讜诇. 


转砖讜讘讛. 诪讛 砖讗诪专讛 讛讛诇讻讛 诇讗砖讛 讜诇讬转诪讬 讜讻讜' 讗讬谉 诇谞讜 诇讛注诪讬讚讛 讘谞讜砖讗 诪讬讜讞讚 讛讜讗讬诇 讜诇讗 讬讬讞讚讜 讗讜转讛 讛诐 讘讻讱 讗诪谞诐 讻讜诇诇转 讛讬讗 讘讻诇 讛谞砖讬诐. 讙诐 讗讬谉 讛讟注诐 讘讛 讻诪讜 砖注诇讛 讘讚注转讻诐 诪爪讚 讞讜诇砖转 讛讻讞 注诇 讛讛讬讝拽 讛诇讗 转专讗讛 砖讛砖讜转驻讬诐 讛诐 诪谉 讛讻诇诇 讜讛诐 讬讻讜诇讬谉 讛谉 注诇 讛讛讬讝拽 讜讗诐 讻谉 讗讬谉 讛讟注诐 诪讛 砖讝讻专转诐. 讗讘诇 注讬拽专 讛讟注诐 讛讜讗 诪砖讜诐 讜注砖讬转 讛讬砖专 讜讛讟讜讘 讜讗诐 讻谉 讛讬砖专 讜讛讟讜讘 讛讜讗 诇讛砖讗讬专 讛诪拽讞 讘讬讚 讗诇讜 讛讜讗讬诇 讜讛讝讜诇转 讬砖 诇讜 讻讞 讬讜转专 诪讛谉 诇拽谞讜转 诪拽讜诐 讗讞专 讝讜诇转讜 讜讗诐 讻谉 砖讜讛 讛讬讗 讛讗砖讛 砖讬砖 诇讛 讘注诇 诇砖讗讬谉 诇讛 诇驻讬 砖讛讗砖讛 砖讬砖 诇讛 讘注诇 专讜爪讛 讛讬讗 诇拽谞讜转 拽专拽注 讻讚讬 砖诇讗 讬爪讗讜 讛诪注讜转 诪讬讚 讘注诇讛. 讗诇讗 砖诪爪讗谞讜 讗转 专讘讜转讬谞讜 讝"诇 谞诪谞注讬诐 诪讝讛 讘诪拽讜诐 砖讞讜砖砖讬谉 讘讜 诇讛注专诪讛 讻诪讜 砖讗诪专讜 讝讘讬谉 讗专注讗 讘讬 诪讬爪注讬 讜讻讜' 讜讻谉 讝讜 讛讗砖讛 专讗讜讬 诇讚注转 讗诐 讬砖 诇讛 诪注讜转 讬讚讜注讬诐 讜讙诇讜讬诐 诇拽谞讜转 讗讜转讛 拽专拽注 讛谞讛 诪拽讞讛 诪拽讞 讜讗讬谉 讘讛 诪砖讜诐 讚讬谞讗 讚讘专 诪爪专讗 讜讗诐 诇讗讜 讛注专诪讛 讛讬讗 讜讘注诇 讛诪爪专 讬拽讞谞讜 诪砖讜诐 讚讬谉 讘注诇 讛诪爪专. 讝讛讜 诪讛 砖谞专讗讛 诇讬 讘转砖讜讘转 砖讗诇讛 讝讜. 讬爪讞拽 讘专 讬注拽讘. 
讜讻谉 讻转讘 转诇诪讬讚讜 讛"专 讬讛讜住祝 讛诇讜讬 讗讘谉 诪讬讙砖 讘转砖讜讘转 砖讗诇讛 讜讝讛 诇砖讜谞讜: 诪讛 砖砖讗诇转 诇讗讬转转讗 诇讬转诪讬 讜诇砖讜转驻讬 诇讬转 讘讛 诪砖讜诐 讚讬谞讗 讚讘专 诪爪专讗 讗诐 讗砖讛 讝讜 讻讜诇诇转 讻诇 讛谞砖讬诐 讗诐 诇讗讜. 诇驻讬 砖专讗讬谞讜 诇专讘 诪砖讛 讙讗讜谉 讘转砖讜讘讛 讜诇谞讙讬讚 讘讞讘讜专讜 讗讜诪专讬诐 砖讗讬转转讗 讝讜 讛讬讗 讘讚讜拽讗 讘讗砖转 讛诪讜讻专 讜诇讗 专讗讬谞讜 讝讜 诇讝讜诇转诐. 讚注 砖诪讗诪专 讝讛 讻讜诇诇 讻诇 讛谞砖讬诐 砖讗讬谉 专讗讜讬 诇讬拽讞 诪讛谉 拽专拽注 讻讚讬谉 讘谉 讛诪爪专 诇讞讜诇砖转 讻讞诐 讜诪讬注讜讟讗 砖讙转诐 讜讗诐 讗讬专注 砖谞诪讻专 诇讗砖讛 拽专拽注 讗讬谞讛 诪讞讜讬讬讘转 诇转转 讗讜转讜 诇讘专 诪爪专讗 诇驻讬 砖注砖讬讬转 讛讬砖专 讜讛讟讜讘 讛讜讗 诇讛谞讬讞讛 砖转拽谞讛 讛讬讗 讬讜转专 诪诇讛讜爪讬讗讜 诪讬讚谉. 讜讻讱 讛讚讬谉. 注讚 讻讗谉. 讜讻谉 谞专讗讛 砖讛讜讗 讚注转 转诇诪讬专讜 讛专诪讘"诐 砖诇讗 讞诇拽. 讜注讬讬谉 砖诐 讘诪讙讬讚 诪砖谞讛. 讜讘转砖讜讘转 讛专讬讘"砖 住讬诪谉 砖住"讟. 讜诇砖讜转驻讬. 驻讬专砖 专砖"讬 砖讜转祝 砖诪讻专 讞诇拽讜 诇讞讘专讜 讗讬谉 讛诪爪专谉 讬讻讜诇 诇讜诪专 诇讜 讗谞讬 讗讟讜诇 诪诪讱 讻讚讬谉 诪爪专谞讬诐 砖讘讗讬谉 讻讗讞讚 讗讘诇 讗诐 诇拽讞 讛诪爪专谉 转讞诇讛 讗驻讬诇讜 砖谞讬 诪爪专谞讬诐 谞诪讬 讗诐 拽讚诐 讛讗讞讚 讜诇拽讞 讗讬谉 讞讘专讜 讞讜诇拽 注诪讜 讜拽砖讛 讚诇讗 讛讜讬 砖讜转驻讬 讚讜诪讬讗 讚讗砖讛 讜讬转诪讬 讚诪讬讬专讬 砖拽讚诪讜 讜诇拽讞讜 讗讘诇 讗诐 讘讗讜 讻讗讞讚 驻砖讬讟讗 讚讛诪爪专谉 拽讜讚诐. 讜驻讬专砖 专讘讬谞讜 转诐 砖讛讜讗 砖讜转驻讜 讘砖讚讜转 讗讞专讜转 讜讗诐 拽讚诐 讜诇拽讞 诇讗 讬谞讬讞谞讜 诇诪爪专谉 讜讻谉 驻讬专砖 讛专讬讘"谉. 讛专讗"砖. 
讜讝讛 诇砖讜谉 讛专诪"讱: 诇注谞讬谉 驻住拽 讜砖讜转驻讗 谞诪讬 讚讝讘讬谉 诇砖讜转驻讬讛 讗祝 注诇 讙讘 讚诇讬转讬讛 讘专 诪爪专讗 讚讬诇讬讛 讻诇诇 讘讛讗讬 讗专注讗 诇讗 诪爪讬 讘专 诪爪专讗 诪驻讬拽 诇讛 诪讬谞讬讛. 讜讻谉 讻转讘 专讘讬谞讜 讞谞谞讗诇 砖讜转驻讗 讗驻讬诇讜 讘砖讚讛 讗讞专 砖讗讬谞讜 住诪讜讱 诇诪爪专 讝讛 讜诇拽讞 诪诪谞讜 砖讚讛 讗讞专 住诪讜讱 诇诪爪专 砖诪注讜谉 讗讬谉 砖诪注讜谉 诪讜爪讬讗讛 诪讬讚讜 注讚 讻讗谉. 讜讗讬 讛讜讬 砖讜转驻讬讛 讘讛讗讬 讗专注讗 讚讝讘讬谉 讜讝讘谞讛 诇讗讬讚讱 讚讛讜讗 谞诪讬 讘专 诪爪专讗 讻转讘 专讘讬谞讜 讛讗讬讬 讚讛讗讬 砖讜转驻讗 诪爪讬 诪驻讬拽 诇讛 诪讬谞讬讛 讚讗讬讛讜 讞讝讬 诇诪讝讻讬 讘讛 讟驻讬. 讜注讜讚 讻转讘 讚讗祝 注诇 讙讘 讚诇讬转讬讛 砖讜转驻讬讛 讘讗专注讗 讗诇讗 讘注住拽 讜住讞讜专讛 讻讬讜谉 讚诪拽专讘讗 讚注转讬讬讛讜 讟驻讬 讛讬讻讗 讚讝讘讬谉 诇讬讛 讗专注讗 讗诪讬爪专讗 讚专讗讜讘谉 诇讗 诪爪讬 专讗讜讘谉 诪驻讬拽 诇讛 诪讬谞讬讛 诪砖讜诐 讚讬谞讗 讚讘专 诪爪专讗. 注讚 讻讗谉. 


砖讻讬谞讬 讛注讬专 讜砖讻讬谞讬 砖讚讛. 驻讬专砖 专砖"讬 讚诇讗 讗讬讬专讬 讘讚讬谞讗 讚讘专 诪爪专讗. 讜拽砖讛 诇诪讛 讛驻住讬拽 讘讚讬谞讗 讚讘专 诪爪专讗 讜驻讬专砖 专讘讬谞讜 转诐 讜讻讜' 讻讻转讜讘 讘转讜住驻讜讞. 讛专讗"砖. 
讜讝讛 诇砖讜谉 讛专诪"讱: 砖讻讬谞讬 讛注讬专 讜砖讻讬谞讬 砖讚讛 砖讘讬谞讬 讛注讬专 拽讜讚诪讬谉 讗驻讬诇讜 诇砖讚讛 砖讗讬谞讛 住诪讜讻讛 诇砖讚讛 砖诇讛诐 讻讬讜谉 砖砖讻讬谞讬 讛砖讚讛 谞诪讬 讗讬谞诐 住诪讜讻讬谉 诇诪讬爪专. 注讚 讻讗谉. 
注讜讚 讻转讘 诇讛诇谉 讜讝讛 诇砖讜谞讜: 诪讬讛讜 讗祝 注诇 讙讘 讚讗诪专讬谞谉 砖讻讬谞讬 讛注讬专 讜砖讻讬谞讬 砖讚讛 讛讬讻讗 讚诇讬转讬讛 讗驻讬诇讜 讞讚 诪讬谞讬讬讛讜 讘专 诪爪专讗 讚砖讻讬谞讬 讛注讬专 拽讜讚诪讬谉 诪讻诇 诪拽讜诐 讛讬讻讗 讚讛讜讬 讘专 诪爪专讗 讚讬诇讬讛 讘诪转讗 砖讛讬讜 讘转讬诐 砖诇讜 住诪讜讻讬谉 诇讘转讬诐 砖诇讜 讜讞讘专讜 讛讬讛 讘谉 诪爪专 砖诇讜 讘砖讚讛 砖讛讬讜 砖讚讜转讬讛谉 住诪讜讻讬谉 讝讛 诇讝讛 讘注诇 诪爪专 砖诇 讛砖讚讛 拽讜讚诐 诇砖讚讛 讜讘注诇 诪爪专 讛讘讬转 拽讜讚诐 诇诪讻讬专转 讛讘讬转. 讜讗讬讻讗 诪讗谉 讚讗诪专 讚讘转讬 诇讬转 讘讛讜 诪砖讜诐 讚讬谞讗 讚讘专 诪爪专讗 讗诇讗 讛讬讻讗 讚讗讬讻讗 驻讬讞转讗 讘讬谉 讘讬转讗 诇讘讬转讗 讻注讬谉 讛讗 讚诪砖讜谞讬转讗. 注讚 讻讗谉. 


砖讻谉 讜转诇诪讬讚 讞讻诐 讜讻讜'. 诪讬讛讜 讗诐 讝讘讬谉 诇讗讬讚讱 诇讗 诪爪讬 讛讗讬讱 诇讗驻讜拽讬 诪讬谞讬讛 讻讬讜谉 讚诇讬转讬讛 讘专 诪爪专讗. 讗讘诇 讛讬讻讗 讚讛讜讬 讞讚 诪讬谞讬讬讛讜 讘专 诪爪专讗 讜讗驻讬诇讜 注诐 讛讗专抓 专讞讜拽 拽讜讚诐 诇转诇诪讬讚 讞讻诐 拽专讜讘. 诪讬讛讜 讛讬讻讗 讚讛讜讜 转专讜讜讬讬讛讜 拽专讜讘讬诐 讗讜 转诇诪讬讚讬 讞讻诪讬诐 讗讜 砖讻谞讬诐 讻讬讜谉 讚诇讬讻讗 讞讚 诪讬谞讬讬讛讜 讘专 诪爪专讗 讗祝 注诇 讙讘 讚讗转讜 转专讜讜讬讬讛讜 讘讛讚讬 讛讚讚讬 诪爪讬 诪讝讘讬谉 诇讛 诇讻讜诇讛 讗专注讗 诇诪讗谉 讚诪拽专讘讗 讚注转讬讛 诇讙讘讬讛 讜讻谉 专讗讜讬 诇讜 诇注砖讜转 讻讬 讛讛讬讗 讚讗诪专讬谞谉 讛转诐 砖谞讬讛诐 砖讻谞讬诐 讜讻讜' 砖讜讚讗 讚讚讬讬谞讬 讙讘讬 讛讛讜讗 讚讗诪专 谞讻住讗讬 诇讟讜讘讬讛 砖讻讬讘 讜讗转讗 讟讜讘讬讛 讜讻讜' 讜讗诪专讬谞谉 注诇讛 砖谞讬讛诐 砖讻谞讬诐 讗讜 转诇诪讬讚讬 讞讻诪讬诐 砖讜讚讗 讚讚讬讬谞讬 讬讛讘讬 诇讛讜 诇讛谞讛讜 谞讻住讬 讻讜诇讛讜 诇讞讚 诪讬谞讬讬讛讜 讚讛讜讛 诪拽专讘讗 讚注转讬讛 诇讙讘讬讛 讟驻讬. 注讚 讻讗谉 讛专诪"讱 讝"诇. 


讝讜讝讬 讟讘讬 讜讝讜讝讬 转拽讜诇讬. 讗讬转 讚诪驻专砖讬 转拽讜诇讬 专注讬诐 诪注谞讬谉 诪讻砖讜诇讬. 讜讗讬转 讚诪驻专砖讬 诪注谞讬谉 诪砖拽诇讬. 讜讟讘讬 讛诐 讛讬讜爪讗讬谉 讘讛讜爪讗讛. 转拽讜诇讬 砖诇诪讬诐 讘诪砖拽诇 讗讘诇 爪专讬讻讬诐 讞诇讜祝 诇讛讜爪讗讛 讜讻砖讘讗讬诐 诇讛讜爪讬讗诐 讘讛讜爪讗讛 讛诐 诪讝讜诪谞讬诐 讬讜转专. 注讚 讻讗谉 讛专讗讘"讚 讝"诇. 


讛谞讬 住讬讬专讬 讜讛谞讬 砖专讜. 砖讬讻讜诇 诇讜诪专 讞驻抓 讗谞讬 讘爪专讜专讬谉 讜讞转讜诪讬谉 砖讟讜讘 诇讛爪谞讬注谉 讜讗谞讬 讞驻抓 诇讛爪谞讬注诐. 讜讻谉 讘诪讜转专讬谉 讬讗诪专 讗谞讬 讞驻抓 诇讛讜爪讬讗诐 讜诪讝讜诪谞讬诐 诇讛讜爪讬讗. 讛专讗"砖 讝"诇. 


讜讛专砖讘"讗 讻转讘 讜讝讛 诇砖讜谞讜: 讛谞讬 爪讬讬专讬 讜讻讜'. 诇讗 讘砖诪讜住专谉 诇诪讜讻专 爪专讜专讬谉 讜讞转讜诪讬诐 拽讗诪专 讚讗驻讬诇讜 讘讗讜诪专 讗诇讱 讜讗讘讬讗 诪注讜转 讗讬 讗诪讬讚 谞讟专讬谞谉 诇讬讛 讜讝讛 讗讬谉 爪专讬讱 诇驻谞讬诐. 讗诇讗 谞专讗讛 诇讬 讘诪注讜转 讛爪专讜专讬谉 砖谞诪住专讜 诇讘谉 讛诪爪专 诪讞诪转 驻拽讚讜谉 砖讛驻拽讬讚 讗爪诇 讗讞专讬诐 讗讜 砖诪讻专 诇讗讞专讬诐 讜谞转谉 诇讜拽讞 诪注讜转 爪专讜专讬谉 讗诇讜 讜讘谉 讛诪爪专 讘讗 诇诪住专谉 讻讱 爪专讜专讬谉 讜讞转讜诪讬诐 诇诪讜讻专 讗诇讗 砖讗讜诪专 砖诇讗 讬转讬专诐 注讚 讘讗 诪讬 砖诪住专谉 诇讜 砖诪讗 讬讟注讜谉 注诇讬讜 砖讬砖 讘讛诐 讬讜转专. 讜讛专讗讘"讚 讝"诇 驻讬专砖 讻讙讜谉 砖讛诐 驻拽讚讜谉 讘讬讚讜 讜讗讬谞讜 讬讻讜诇 诇讛讜爪讬讗诐 注讚 砖讬讟讜诇 专砖讜转 诪谉 讛讘注诇讬诐. 讜讗讬谉 讝讛 诪讞讜讜专 讘注讬谞讬 讚驻砖讬讟讗 讚讻讬讜谉 砖讗讬谞讜 讬讻讜诇 诇讬讙注 讘讛诐 讜讗讬 讗驻砖专 诇讜 诇讬转谉 讗讜转诐 讘转讜专转 驻专注讜谉 诪讛 讛谞讗讛 讬砖 诇讜 诇诪讜讻专 讘讛诐 讗诇讗 讻诪讜 砖驻讬专砖转讬 讻谉 谞专讗讛 诇讬. 注讚 讻讗谉. 
讜讝讛 诇砖讜谉 讛专讗讘"讚 讝"诇: 爪讬讬专讬 讻讙讜谉 砖讛诐 爪专讜专讬谉 讜讞转讜诪讬诐 讜讛诐 砖诇 驻拽讚讜谉 讜讗讬谞讜 讬讻讜诇 诇讛讜爪讬讗诐 注讚 砖讬讟讜诇 专砖讜转 诪谉 讛讘注诇讬诐 讜讬砖 诪驻专砖讬诐 讗祝 注诇 驻讬 砖讗讬谞诐 讞转讜诪讬谉 诪驻谞讬 砖讛谉 砖诇 驻拽讚讜谉 讜讗驻讬诇讜 讛讜讗 砖诇讞谞讬 讗讚诐 谞诪谞注 诪诇讛讜爪讬讗 诪注讜转 砖诇 驻拽讚讜谉 讜讗诐 讛专讗讛 诇讜 诪注讜转 爪专讜专讬谉 讗讬谉 讘讛诐 诪砖讜诐 讚讬谞讗 讚讘专 诪爪专讗. 注讚 讻讗谉. 


讗讬 讙讘专讗 讚讗诪讬讚 讛讜讗 谞讟专讬谞谉 诇讬讛 砖讬注讜专讗 讚诪讬讝诇 讜诪讬讬转讬 讜讗讬 诇讗 讗转讬 讘讛讛讜讗 砖讬注讜专讗 讝讻讛 诇讜拽讞. 讜讗讬 诇讗讜 讙讘专讗 讚讗诪讬讚 讛讜讗 诇讗 谞讟专讬谞谉 诇讬讛 讚讬诇诪讗 砖拽讜专讬 诪砖拽专 讚讗诐 讗讬转讗 讚讛讜讜 诇讬讛 讝讜讝讬 讛讜讛 诇讬讛 诇讗讬转讜讬讬谞讛讜 讻讚 讗转讗 诇讘讬 讚讬谞讗 诇注专注讜专讬 注诇讬讛 讚诇讜拽讞. 


讜讘讬专讜砖诇诪讬. 讗诐 讟注谉 讘专 诪爪专讗 砖讛讬讛 讘讬讚讜 诇讬拽讞 讘讗讜转讛 砖注讛 砖诪讬讞讛 讘讛 讜讛诇讜拽讞 讗讜诪专 诇讗 讛讬讛 讘讬讚讱 诇讬拽讞 讛诪讜爪讬讗 诪讞讘专讜 注诇讬讜 讛专讗讬讛 讜转讬拽讜诐 讗专注讗 讘讬讚讗 讚诇讜拽讞 讘讬谞讬 讘讬谞讬 注讚 讻讗谉. 讛专诪"讱 讝"诇. 


讗专注讗 讚讞讚 讜讘转讬 讚讞讚. 讻讙讜谉 砖谞讬 讗讞讬诐 砖讞诇拽讜 讜谞驻诇讛 诇讛诐 讘讬专讜砖讛 讘转讬诐 讘谞讜讬讬诐 讘讛 讜诇讗 讛讙讬注讜 诇讗讞讚 讘讞诇拽讜 讗诇讗 讛讻转诇讬诐 诇讘讚 讜讛转拽专讗讜转 讚讛讬讬谞讜 讘转讬 讜讗讬谉 诇讜 砖讜诐 讝讻讜转 讘拽专拽注 讜诇讗讞专 讛讙讬注 讻诇 讛拽专拽注 讘讞诇拽讜 诪讗专讬讛 讚讗专注讗 诪爪讬 诪注讻讘 讗诪讗专讬 讘转讬 讻诇讜诪专 讗诐 讬专爪讛 讘注诇 讛讘讬转 诇诪讻讜专 诇讗讞专 讘注诇 讛拽专拽注 诪注讻讘 诪驻谞讬 砖讛讜讗 诪爪专谉 注诇讬讛. 讗讘诇 讗诐 讘注诇 讛拽专拽注 专讜爪讛 诇诪讻讜专 诇讻诇 诪讬 砖讬专爪讛 讬讻讜诇 诇注砖讜转 砖讗讬谞讜 谞讞砖讘 讘专 诪爪专讗 诪驻谞讬 讛讻转诇讬诐 讜讛转拽专讗讜转 诪砖讜诐 讚讛讗 诇转诇讬砖讛 拽讗讬. 讗讬 谞诪讬 讬砖 诇讜诪专 讻讙讜谉 讛讬讜专讚 诇转讜讱 讞讜专讘转讜 砖诇 讞讘专讜 讜讘谞讗讛 砖诇讗 讘专砖讜转 讜讗讜诪专 诇讜 讟讜诇 注爪讬讱 讜讗讘谞讬讱 讗讜 讗讜诪专 诇讜 讛讜讗 讗讟讜诇 注爪讬 讜讗讘谞讬. 讛"专 讬讛讜谞转谉 讝"诇. 
讜讝讛 诇砖讜谉 讛专诪"讱 讝"诇: 讗专注讗 讚讞讚 讜注诇讬讬讛 讚讞讚 讜诇讬转 诇讬讛 诇诪讗专讬 注诇讬讬讛 讝讻讜转 讘讗专注讗 讗诇讗 讚讘专砖讜转讗 讚诪讗专讬 讗专注讗 讛讜讗 诇诪讬诪专 诇讬讛 住转讜专 讘谞讬谞讱 讜讝讬诇. 讜讻谉 谞诪讬 讘讗专注讗 讚讞讚 讜讚讬拽诇讬 讚讞讚 讻讙讜谉 讚诇讬转 诇讬讛 诇诪讗专讬 讚讬拽诇讬 讝讻讜转讗 讘讗专注讗 讗诇讗 讚讛讜讗 讬讻讜诇 诇诪讬诪专 注拽讜专 讚讬拽诇讱 砖拽讜诇 讜讝讬诇. 讗讬 拽讗 讘注讬 讞讚 诪讬谞讬讬讛讜 诇讝讘讜谞讬 诪讗讬 讚讗讬转 诇讬讛 讘讛讗讬 讗专注讗 诪专讬 讗专注讗 诪爪讬 诪注讻讘 讗诪专讬 讘转讬 讜讗诪专讬 讚讬拽诇讬 讚诇讗 诇讬讝讘谞讜 讗诇讗 诇讚讬讚讬讛 讗讜 诇讗讬谞讬砖 讗讞专讬谞讗 讚诇讬讘注讬 诇讬讛 讛讗讬 讘专 诪爪专讗 讚讛讗讬 讗讬谞讬砖 讗讞专讬谞讗 谞诪讬 讘讗转专讬讛 讚讘专 诪爪专讗 拽讗讬. 讜讗讬 诇讗 讘注讬 诇讝讘讜谞讬 诇讚讬讚讬讛 讛讗 诪爪讬 讗诪专 诇讬讛 注拽讜专 讘谞讬谞讱 讗讜 讚讬拽诇讱 讜讝讬诇. 讗讘诇 讛讬讻讗 讚讘注讬 诪讗专讬 讗专注讗 诇讝讘讜谞讬 讗专注讬讛 诇讗 诪爪讬 诪专讬 讘转讬 讗讜 诪讗专讬 讚讬拽诇讬 诪注讻讘 注诇讬讛 讚讻诇 讞讚 诪讛谞讬 讻讬讜谉 讚诇讬转 诇讛讜 讝讻讜转讗 讘讗专注讗 诇讗讜 讘谞讬 诪爪专讗 诪讬拽专讜 讻诇诇. 讗讘诇 讛讬讻讗 讚讗讬转 诇讬讛 诇诪讗专讬 讘转讬 专砖讜转 诇诪讘谞讬 注诇讬讬讛 讝讜 讜诇住转专讛 讘诇讗 专砖讜转讗 诇诪讗专讬 讗专注讗 讜诇讗 诪爪讬 诪专讬 讗专注讗 诪注讻讘 讜诇讗 诪爪讬 诇诪讬诪专 诇讬讛 注拽讜专 讘谞讬讬讱 讜讝讬诇 讘讛讗 讜讚讗讬 讻诇 讞讚 诪讬谞讬讬讛讜 讛讜讬 讘专 诪爪专讗 讚讞讘专讬讛 讜诪爪讬 诪讜讻讘 注诇讬讛 讚诇讗 诇讬讝讘讜谉 讗诇讗 诇讚讬讚讬讛 讜讗讬 讝讘讬谉 诇讗讞专讬谞讗 诪驻讬拽 诇讬讛 诪讬谞讬讛 讚诇讜拽讞. 讜讻谉 谞诪讬 讘讗专注讗 讜讚讬拽诇讬 讛讬讻讗 讚讗讬转 诇讬讛 诇诪专讬 讚讬拽诇讬 讝讻讜转讗 讘讗专注讗 诇注拽讜专 讜诇谞讟讜注 讗讞专讬诐 讘诪拽讜诪谉. 讻讙讜谉 讛拽讜谞讛 砖诇砖讛 讗讬诇谞讜转 讘砖讚讛 讞讘专讜 讚讗诪专讬谞谉 讚拽谞讛 转讞转讬讛谉 讜讘讬谞讬讛谉 讜讞讜爪讛 诇讛谉 讻诪诇讗 讗讜专讛 讜住诇讜. 讜讻谉 谞诪讬 讛讬讻讗 讚诪讻专 拽专拽注 讜砖讬讬专 讗讬诇谞讜转 诇驻谞讬讜 讗祝 注诇 驻讬 砖诇讗 砖讬讬专 讗诇讗 砖谞讬诐 讬砖 诇讜 拽专拽注 讛专讗讜讬 诇讛谉 讛讬诇讻讱 讻诇 讞讚 诪讬谞讬讬讛讜 讘专 诪爪专讗 诪讬拽专讬 讜诪爪讬 诪注讻讘 讗讞讘专讬讛 讚诇讗 诇讝讘讜谞讬 讗诇讗 诇讚讬讚讬讛. 


讗专注讗 诇讝专讬注讛 讜讗专注讗 诇讘转讬. 讻诇讜诪专 讗讚诐 砖讘讗 诇诪讻讜专 拽专拽注 讗讞转 讜专讜爪讛 诇拽谞讜转 讝讛 讛拽专拽注 诇爪讜专讱 讝专讬注讛 讻讚讬 诇讝专讜注 讘讜 讜讗讚诐 讗讞专 专讜爪讛 诇拽谞讜转讜 讻讚讬 诇讘谞讜转 诇讜 讘转讬诐 讜讘讗 讛诪讜讻专 诇讬诪诇讱 诇诪讬 讬诪讻专谞讛 讜讗讬谉 讗讞讚 诪讛谉 诪爪专谉 讬讬砖讜讘 注讚讬祝 讜讗讜转讜 讗讚诐 砖专讜爪讛 诇拽谞讜转 诇爪讜专讱 讘转讬诐 讬讛讬讛 拽讜讚诐. 讛"专 讬讛讜谞转谉. 


讗讬驻住讬拽 诪砖讜谞讬转讗 讜讻讜'. 讟专砖讬诐 砖讗讬谞诐 专讗讜讬诐 诇讝专讬注讛 讜讛谉 讻砖讬注讜专 砖讗讬谞谉 谞诪讚讚讬谉 注诪讛 讜讻讗讜转讛 砖砖谞讬谞讜 讘驻专拽 讘讬转 讻讜专 讜讻谉 专讻讘讗 讚讚讬拽诇讬 讻诪讜 讞专讜讘 讛诪讜专讻讘 砖讗讬谞讜 谞诪讻专 注诪讛 讗诐 讬砖 拽专拽注 讘讬谞讬讛诐 砖诇讗 讬讛讗 砖诐 诪砖讜谞讬转讗 讜诇讗 专讬讻讘讗 讚讚讬拽诇讗 砖讬注讜专 专讜讞讘 转诇诐 讗讞讚 砖讛讜讗 诪讞讘专 讗转 讛砖讚讜转 讛谞讛 讛诐 讘谞讬 讞讚 诪爪专讗 讜讗讬 诇讗 诇讗. 讛专讗讘"讚. 
讜讝讛 诇砖讜谉 专讘讬谞讜 讞谞谞讗诇: 驻讬专讜砖 诪砖讜谞讬转讗 讬砖 诪讬 砖讗讜诪专 讻诪讬谉 讙讜诪讗 砖诪驻住讬拽 讘讬谉 讛拽专拽注 讛讘诪讻专 讜讘讬谉 讛讘讗 诪讻讞 讘专 诪爪专讗 讗讜 专讬讻讘讗 讚讚讬拽诇讬 讗讬 讗讬讻讗 讗转专讗 讻谞讙讚 讻诇 讛拽专拽注 讛讛讜讗 诪讜驻谞讛 讘诇讗 诪砖讜谞讬转讗 讗讜 讘诇讗 讚拽诇 讻讚讬 诇讛讻谞讬住 讘拽专拽注 砖诇讜 讗驻讬诇讜 转诇诐 讗讬转 讘讬讛 讚讬谞讗 讚讘专 诪爪专讗. 注讚 讻讗谉. 
讻转讘 讛专讘 专讘讬 讬讛讜住祝 讛诇讜讬 讗讘谉 诪讬讙砖 讘转砖讜讘转 砖讗诇讛 讜讝讛 诇砖讜谞讜: 讜砖砖讗诇转诐 诪讬 砖讛讞诇讬祝 砖讚讛 讘驻讜谞讚拽 讜讘讗 讘注诇 讛诪爪专 讜讗诪专 讗谞讬 讗转谉 讚诪讬 讛驻讜谞讚拽 讜讗拽讞 讛砖讚讛 诇注爪诪讬 讗诐 讬砖 讘讝讛 诪砖讜诐 讚讬谉 讘谉 讛诪爪专 讗诐 诇讗讜. 转砖讜讘讛 讛讞诇讬驻讬谉 讗讬谉 讘讛诐 诪砖讜诐 讚讬谉 讘谉 讛诪爪专 诇讛讬讜转 讛讚讘专 讘诇转讬 讗驻砖专讬 讘讛诐 砖讚讬谉 讘注诇 讛诪爪专 诇诪讜讻专 讻诪讜 讗讜转讜 讛讚讘专 讘注爪诪讜 砖讛讘讬讗 诇讜 讛拽讜谞讛 注讚 砖诇讗 讬讛讬讛 诇讜 讛驻住讚 讜诇讗 讞住专讜谉 讘讬谉 拽谞讬讬转 讘注诇 讛诪爪专 诇拽谞讬讬转 讛拽讜谞讛 讛专讬 讗诪专讜 讝讜讝讬 讟讗讘讬 讜讝讜讝讬 转拽诇讬 诇讬转 讘讛 诪砖讜诐 讚讬谞讗 讚讘专 诪爪专讗 讜讗讬谉 住驻拽 砖讝讜讝讬 转拽诇讬 讗诇讜 讗讬谉 诇讜 讘讛诐 讛驻住讚 讗讘诇 讛讘讬讗 诇讜 诪讛诐 诪讛 砖砖讜讛 讻谞讙讚 讗讜转诐 讛讝讜讝讬 讛讟讗讘讬 砖讗诐 讛讬讛 讘讛诐 讛驻住讚 爪专讬讻讗 诇诪讬诪专 讚诇讬转 讘讛 诪砖讜诐 讚讬谞讗 讚讘专 诪爪专讗 转讬驻讜拽 诇讬讛 砖讗讬谞讜 谞讜转谉 诇讜 讘讛诐 讗诇讗 驻讞讜转 诪诪讛 砖谞转谉 诇讜 讛拽讜谞讛 讜讗讬谉 住驻拽 砖讝讜讝讬 转拽诇讬 讗诇讜 讗讬谉 诇讜 讘讛诐 讛驻住讚 讜注诐 讻诇 讝讛 诇讛讬讜转 砖讛讬讜 讛讝讜讝讬 讟讗讘讬 讬讜转专 谞讜讞讬诐 诇讜 诪讛讝讜讝讬 讛转拽诇讬 诇讗 讛讬讛 讘讛诐 诪砖讜诐 讚讬谉 讘谉 讛诪爪专 诇讛讬讜转 砖诇讗 讛讘讬讗 诇讜 讻诪讬 讗讜转讜 讛讚讘专 讘注爪诪讜 砖讛讘讬讗 诇讜 讛拽讜谞讛 讜讻诇 砖讻谉 讻讗谉 砖讛拽讜谞讛 谞转谉 诇讜 讛驻讜谞讚拽 讜讘注诇 讛诪爪专 谞讜转谉 诇讜 诪注讜转 注诐 讛讬讜转 砖讗讜诪专 诇讜 诇诪讜讻专 砖讬拽讞 讗讜转诐 讛诪注讜转 讜讬拽谞讛 讘讛诐 驻讜谞讚拽 讗讞专 讻讗讜转讜 讛驻讜谞讚拽 诪讻诇 诪拽讜诐 诇讗 谞转讞讬讬讘 讗讜转讜 讛诪讜讻专 诇注砖讜转 讝讛 诇砖转讬 住讬讘讜转 讛讗讞讚 诇驻讬 砖讻讘专 讘讬讗专谞讜 诪讛专讗讬讛 砖讻讘专 讝讻专谞讜 讗讜转讛 砖讗驻讬诇讜 讛讘讬讗 讘注诇 讛诪爪专 诪注讜转 砖讬拽谞讛 讘讛诐 讛诪讜讻专 讗讜转讜 讛讚讘专 讘注爪诪讜 砖讛讘讬讗 诇讜 讛拽讜谞讛 讗讬谉 讻讗谉 诪砖讜诐 讚讬谉 讘谉 讛诪爪专 诇驻讬 砖讗讬谉 诇谞讜 诇讛讻专讬讞 讗转 讛诪讜讻专 砖讬讻谞讬住 注爪诪讜 讘讟讜专讞 讛拽谞讬讬讛 讜讛诪讻专. 讜讛住讬讘讛 讛砖谞讬讛 砖讛驻讜谞讚拽 砖讬拽谞讛 讘讚诪讬诐 砖谞讜转谉 诇讜 讘注诇 讛诪爪专 讗讬谞讜 讗讜转讜 讛驻讜谞讚拽 注爪诪讜 砖谞讜转谉 诇讜 讗讜转讜 讛讗讬砖 讛诪讞诇讬祝 注诪讜 砖讛讜讗 驻讜谞讚拽 讗讞专 讜讗诐 讻谉 讗讬谉 讻讗谉 讚讬谉 讘谉 讛诪爪专. 讜诪讛 砖讗诪专讜 注讜讚 诇诪讻讜专 讘专讞讜拽 讜诇讙讗讜诇 讘拽专讜讘 诇讬转 讘讬讛 诪砖讜诐 讚讬谞讗 讚讘专 诪爪专讗 诪住讬讬注 诇讝讛 注诐 讛讬讜转 砖讛注谞讬谉 诪讘讜讗专 讘注爪诪讜 诪讘诇转讬 砖讬爪讟专讱 诇专讗讬讛 讻讬 讛谞讛 砖诐 讛拽讜谞讛 讛讘讬讗 诪注讜转 诇讗 拽专拽注 讜讘注诇 讛诪爪专 讙诐 讻谉 讛讘讬讗 诪注讜转 讻诪讜转诐 讜注诐 讻诇 讝讛 诇讛讬讜转 砖讻讜讜谞转 讛诪讜讻专 讘讗讜转诐 讛诪注讜转 砖拽讘诇 诪谉 讛诇讜拽讞 诇讙讗讜诇 讘讛诐 诪拽讜诐 讗讞专 讗讬谉 讻讗谉 讚讬谉 讻谉 讛诪爪专 砖诪讗 讘讬谉 讻讱 讜讘讬谉 讻讱 讬诇讱 诪讬讚讜 讗讜转讜 讛诪拽讜诐 砖专爪讛 诇拽谞讜转讜 讜讻诇 砖讻谉 讻讙谉 砖讛诪讞诇讬祝 注诪讜 讗讬谞讜 谞讜转谉 诇讜 诪注讜转 讗诇讗 拽专拽注 讜讘注诇 讛诪爪专 讗讬谞讜 讬讻讜诇 诇转转 诇讜 讗讜转讜 讛拽专拽注 讘注爪诪讜 讗诇讗 诪讛 砖砖讜讛 砖讛讜讗 谞驻住讚 注转讛 讜谞诪谞注 诇拽谞讜转 讗讜转讜 讛诪拽讜诐 讘诇讬 住驻拽. 讜诇讛讬讜转 注谞讬谉 讛讞诇讬驻讬谉 讬讜转专 讞讝拽 诪诇讛讬讜转 讚讬谉 讘谉 讛诪爪专 讘讟诇 讘讛诐 诪诇诪讻讜专 讘专讞讜拽 讜诇讙讗讜诇 讘拽专讜讘 诇讻谉 诇讗 谞专讗讛 诇讬 诇注砖讜转 注讬拽专 专讗讬讬转谞讜 诪诪谞讜 诇驻讬 砖讛注谞讬谉 讞讝拽 讘注爪诪讜 讜讘专讜专 诪诇讛讘讬讗 诇讜 专讗讬讛 诪讛注谞讬谉 讛谞讝讻专 讜讻谉 诪注砖讬诐 讘讻诇 讬讜诐 讜讻谉 讛讬讬谞讜 诪讜专讬诐 讛诇讻讛 诇诪注砖讛 诪讬讜诐 讛讬讜转谞讜 讜讻谉 谞讜讚注. 讜讗诪谞诐 讛诪讜诪讬谉 砖谞专讗讜 讘驻讜谞讚拽 讛谉 诪讞讬讬讘讬谉 诇讘讟诇 讛讞诇讬驻讬谉 诇讛讬讜转 诪拽讞 讟注讜转 讗讞专 砖讬讞专讬诪讜 讞专诐 住转诐 注诇 诪讬 砖讬讚注 讘诪讜诪讬谉 讗诇讜 讜谞转专爪讛 讘讛诐 讜讻讱 讛讚讬谉. 注讚 讻讗谉.
注讜讚 讻转讘 讘转砖讜讘讛 讗讞专转 讜讝讛 诇砖讜谉 讛砖讗诇讛 讜讛转砖讜讘讛: 专讗讜讘谉 讜砖诪注讜谉 讬砖 讘讬谞讬讛诐 拽专拽注 讜谞爪讟专讱 砖诪注讜谉 诇诪讻讜专 讞诇拽讜 诪讛拽专拽注 讜讛诇讱 讗爪诇 诇讜讬 讜诪讻专 讞诇拽讜 讜驻专注 诇讜讬 讛讚诪讬诐 诪砖诇讜 讜讻转讘 讛砖讟专 讘砖诐 讗砖转讜 注诇 爪讚 讛讛注专诪讛 诇讛驻讟专 诪讚讬谉 讘注诇 讛诪爪专 讜砖讗诇讜 讗转 诇讜讬 讜讗诪专 诇讗 拽谞讬转讬 讗谞讬 讻诇讜诐 讗讘诇 讗砖转讬 拽谞转讛 讜转讘注 专讗讜讘谉 砖讟专 讛诪讻专 讻讚讬 砖讬注诪讜讚 诪诪谞讜 注诇 讛讗诪转 讜诇讗 谞转谉 诇讜 砖诪注讜谉 讜专讗讜讘谉 讛谞讝讻专 讛讜讗 诪砖转诪砖 讘拽专拽注 讜讛驻讬专讜转 讗爪诇讜 讜诇讗 转讘注讜 诪诪谞讜 讛驻讬专讜转 讜讛驻讬专讜转 讛诐 讗爪诇讜 注讚讬讬谉 讜砖诇讞 专讗讜讘谉 砖讗诇讛 讗诇 诪专 讬讜住祝 讘谉 讬砖转 讜讛砖讬讘 砖讗诐 讬转讘专专 砖砖讟专 讛诪讻专 讛讻转讜讘 讘砖诐 讗砖转 诇讜讬 讛拽讜谞讛 讛讬讛 注诇 爪讚 讛讛注专诪讛 诇讘讟诇 讚讬谉 讘谉 讛诪爪专 讗讝 讚讬谉 讘注诇 讛诪爪专 讘诪拽讜诪讜 讜讬砖 诇专讗讜讘谉 诇讬转谉 诇诇讜讬 讛讚诪讬诐 砖谞转谉 诇砖诪注讜谉 讜讬诪住讜专 诇讜 讛拽专拽注 讜讗诐 诇讗 讬讜讻诇 诇讘专专 讝讛 讜专讗讜讘谉 讞讜砖讚 讗转 诇讜讬 砖注砖讛 讝讛 注诇 爪讚 讛讛注专诪讛 讬砖 诇讜 诇讛讞专讬诐 诪专诐 住转诐 注诇 讻诇 讘专 讬砖专讗诇 砖讻转讘 诪拽讞 讝讛 讛拽专拽注 讛谞讝讻专 讘砖诐 讗砖转讜 注诇 爪讚 讛讛注专诪讛 诇讛驻讟专 诪讚讬谉 讘注诇 讛诪爪专 讜诇讗 讬讜讚讛 讘讝讛 讜讘砖诐 讻诇 讘转 讬砖专讗诇 砖讻转讘 讘注诇讛 砖诪讛 讘砖讟专 拽谞讬讬转 讛拽专拽注 讛谞讝讻专 注诇 爪讚 讛讛注专诪讛 讜诇讗 转讜讚讛 讘讝讛 讜讗诐 讛讜讚讜 砖谞讬讛诐 讘讝讛 讗讞专 砖讬讞专讬诪讜 讛讞专诐 转讞讝讜专 讛拽专拽注 诇专讗讜讘谉 讗讞专 砖讬转谉 诇诇讜讬 讛讚诪讬诐 砖拽讘诇 诪诪谞讜 砖诪注讜谉 讜讗诐 讛讜讚讛 讛讜讗 讜诇讗 讛讜讚转讛 讗砖转讜 讜讛砖讟专 讬讜爪讗 诪转讞转 讛讗砖讛 转砖讗专 讛拽专拽注 讘讬讚讛 讜讬讻转讜讘 讘讝讛 诇讜讬 砖讟专 讜讗诐 诪转讛 讗砖转讜 讘注讜讚讛 转讞转讬讜 讜谞砖讗专 讛拽专拽注 诇讜 诪讞诪转 讛讬专讜砖讛 讬讞讝讬专 讗讜转讛 诇专讗讜讘谉 讜讬拽讘诇 诪诪谞讜 讛讚诪讬诐 砖谞转谉 诇砖诪注讜谉 讻诪讜 砖讝讻专谞讜. 讜讗讞专 讻讱 讛讞专讬诐 专讗讜讘谉 讻诇 讘专 讬砖专讗诇 砖讬讜讚注 注讚讜转 砖诇讜讬 拽谞讛 诪砖诪砖讜谉 讘讬转 讝讛 讜讻转讘 讛砖讟专 讘砖诐 讗砖转讜 注诇 爪讚 讛讛注专诪讛 讻谞讝讻专 诇注讬诇 讜讛注讬讚 注讚 讗讞讚 砖讛讜讗 讬讜讚注 讘讝讛 讬讜专谞讜 诪讛 讛讚讬谉 讘讝讛. 讜讗诐 讛爪讬讚讜 砖谞讬 注讚讬诐 讘讝讛 讬讜讚讬注谞讜 讛讚讬谉 讜诪讛 讛讚讬谉 讗诐 谞诪爪讗转 注讚讜转 诪讝讛. 讛砖讬讘讛 讛讗砖讛 讛谞讛 讘注诇 讚讬谞讬 砖讗诇 诪讛讚讬讬谉 讛谞讝讻专 讜讛砖讬讘 诇讜 讻谞讝讻专 诇注讬诇. 讜讗谞讬 砖讗诇转讬 讗转 诪专 讬讜住祝 讘"专 讞讬讬讗 谞"注 讘谉 讗诇砖讗诪讬 讜讛砖讬讘谞讬 讜讝讛 谞讜住讞 转砖讜讘转讜: 讗讬谉 注诇 讛讗砖讛 讚讬谉 讘谉 讛诪爪专 讻诪讜 砖讗诪专讜 讞讝"诇 诇讗讬转转讗 讜诇讬转诪讬 讜诇砖讜转驻讬 诇讬转 讘讛 诪砖讜诐 讚讬谞讗 讚讘专 诪爪专讗 讜讗驻讬诇讜 砖讬讛讬讛 讝讛 注诇 爪讚 讛讛注专诪讛 讛讜讗讬诇 讜讛诪讗诪专 讘讗 讘诪讜讞诇讟 讝讛 谞专讗讛 诇讬 讘讚讬谉 讝讛. 讜讗驻讬诇讜 砖讛讬讬转讬 诪诪讬 砖诪讞讬讬讘 讘讜 讚讬谉 讘谉 讛诪爪专 讗讬谉 讗谞讬 讞讬讬讘转 讻诇讜诐 讛讜讗讬诇 讜讬讚注 讘拽谞讬讬转讬 诇拽专拽注 讝讛 讝讛 讝诪谉 专讘 讜诇讗 转讘注 诪注讜诇诐 讚讬谉 讛诪爪专 讜讗讬讱 讬讚讜谞讜 注诇讬 讚讬谉 讞专诐 住转诐 讘讻诇 讻讬讜爪讗 讘讝讛 讻驻讬 诪讛 砖谞专讗讛 诇讚讬讬谉 砖砖讗诇 诪诪谞讜 讘注诇 专讬讘讬 讛讜讗讬诇 讜讗讬谉 转讜讘注讬诐 诪诪谞讬 诪诪讜谉 讜讗诪谞诐 讛诐 转讜讘注讬诐 砖注讘专转讬 注讘讬专讛 讜讗祝 讗诐 注砖讬转讬 讝讗转 讜讞诇讬诇讛 诇讬 讗讬谉 讚讬谞讬 诪住讜专 讘讝讛 讗诇讗 诇砖诪讬诐 讜讗讬谉 诇讜 诇讛砖讘讬注 讗诇讗 讗讜转讜 砖讞砖讚讜 砖讬讬讞住 讛诪拽讞 诇讬 讻讚讬 诇讘讟诇 诪诪谞讜 讚讬谉 讘谉 讛诪爪专 诇讗 诇讬 砖讗讬谉 注诇讬 讚讬谉 讘谉 讛诪爪专. 讘讘拽砖讛 诪讗讚讜谞谞讜 讬讘讗专 诇讬 讗诐 讬转讞讬讬讘 砖讘讜注讛 讘讻诇 讻讬讜爪讗 讘讝讛 诇驻讬 砖讻诇 诪讬 砖讞讜砖讚 讗转 讞讘专讜 砖注砖讛 注讘讬专讛 砖讗讬谞讜 诪讞讜讬讬讘 砖讘讜注讛 讗讘诇 讚讬谞讜 诪住讜专 诇砖诪讬诐. 讙诐 讬讜讚讬注谞讜 诇诪讬 讛诐 驻讬专讜转 讛拽专拽注 砖讘讗讜 拽讜讚诐 砖诇拽讞讛 讘谉 讛诪爪专 讗诐 讛诐 诇拽讜谞讛 讗讜 诇讘注诇 讛诪爪专 诇驻讬 砖专讗讬谞讜 诇专讘讬谞讜 讛讗讬讬 讙讗讜谉 讝"诇 讗讜诪专 讘讞讘专讜 讻讚讬谉 讛诪爪专 讜讛驻谉 讛讚' 诪讛 砖讘讗 诪爪诪讞 讛讗专抓 讜诪谉 讙讬讚讜诇 讛谞讟讬注讜转 讜讛讝专注讬诐 讜讻诇诇 讛驻讬专讜转 砖讛讬讜 诪注转 砖讗讬专注 讛诪讻专 注讚 注转 砖诇拽讞 讘注诇 讛诪爪专 讗转 讛拽专拽注 讻讚讬谉 讘专 诪爪专讗 讻诇 讝讛 讛讜讗 诇拽讜谞讛 讜讗讬谉 诇讘谉 讛诪爪专 讚讘专 讘讛诐 讻诇诇 讜讗驻讬诇讜 砖讞讬讬讘讜讛讜 诇转转 讗讜转讛 诇讘谉 讛诪爪专 讜谞诪谞注 诇讛讬讜转讜 注讜讘专 注诇 讚讘专讬讛诐 讗讬谉 诇讘注诇 讛诪爪专 讚讘专 诪讻诇 讛谞讗讜转 砖讬转讞讚砖讜 讗讞专 讛诪讻专 注讚 砖讬拽讞 讗讜转讛 讘谉 讛诪爪专 讝讛 谞讜住讞 讚讘专讬讜 讝"诇. 讜驻讬专讜转 讛拽专拽注 讛讝讛 注讚讬讬谉 讛诐 讘讬讚 讘谉 讛诪爪专 诇驻讬 砖讛讜讗 讚专 讘讛 注转讛. 讜讬讜讚讬注谞讜 诪讞住讚讜 诪讛 讬转讞讬讬讘 讗诐 讟注谉 砖讛驻讬专讜转 讚专讱 诪砖诇 讛讬讜 讻讜专 讜讛拽讜谞讛 讗讜诪专 讬讜转专 讛诐 讜讗讬谉 诇讗讞讚 诪讛诐 专讗讬讛 讘诪讛 砖讛讜讗 讟讜注谉. 讬讘讗专 诇谞讜 讻诇 讝讛 讘讬讗讜专 专讞讘. 

注讜讚 讻转讘 讘转砖讜讘讛 讗讞专转 讜讝讛 诇砖讜谞讜: 专讗讜讘谉 讬砖 诇讜 注诇讬讬讛 注诇 讞讜专讘讛 讗讞转 讜诪讛 砖诇诪讟讛 诪诪谞讛 诇砖诪注讜谉 讜诪讻专 专讗讜讘谉 讛注诇讬讬讛 讛谞讝讻专转 诇诇讜讬 讜讗讞专 砖谞讙诪专 讛诪讻专 讘讬谞讬讛诐 讘讝诪谉 诪讜注讟 讻砖专讗讛 诇讜讬 砖讗诐 讬转驻专住诐 讛诪讻专 讛谞讬讻专 讬讘讗 砖诪注讜谉 讜讬拽讞 讗讜转讜 诪讚讬谉 讘谉 讛诪爪专 专讗讛 诇讘讟诇 讛诪讻专 砖注砖讛 注诐 专讗讜讘谉 讜讘讟诇讜 讗讜转讜 砖谞讬讛诐 讗讞专 讻讱 讻转讘 讛诪讻专 讘砖诐 讘转讜 讛拽讟谞讛 诇讜诪专 讛讜讗讬诇 讜讛诪拽讞 讛讜讗 诇讘转 讗讬谉 讘讜 讚讬谉 讘注诇 讛诪爪专 讜讻砖砖诪注 砖诪注讜谉 讘拽谞讬讬转 诇讜讬 诇讘转讜 讘讗 讜注诇讛 讘讚注转讜 砖讬砖 诇讜 讚讬谉 讘注诇 讛诪爪专 讜讛讘讬讗 讛诪注讜转 诇讘讬转 讚讬谉 讜讗诪专 诇讛诐 讛谞讛 讛讘讗转讬 讛诪注讜转 转注讬讚讜 砖讗谞讬 专讜爪讛 诇拽讞转 注诇讬讬讛 讝讜 诪诇讜讬 讜讛专讬 讛讘讗转讬 诇讜 讛诪注讜转 讜讚讞讜 讗讜转讜 讘讬转 讚讬谉 讘讗诪专诐 诇讜 砖讗讬谉 诇讜 讚讬谉 讘注诇 讛诪爪专 诇驻讬 砖讛讗砖讛 讛讬讗 讛拽讜谞讛 讜讗驻讬诇讜 讗诐 讛讬转讛 讙讚讜诇讛 讗讬谉 讘讛 诪砖讜诐 讚讬谉 讘谉 讛诪爪专 讻诇 砖讻谉 讜讛讬讗 拽讟谞讛 讜讛住讻讬诪讜 讘讬转 讚讬谉 砖讗讬谉 诇讜 讚讬谉 讘谉 讛诪爪专 讜讚讞讜 讗讜转讜 诪注诇 诇讜讬 讘讝讛 讚讞讬讬讛 讙诪讜专讛 讜讗讞专 砖转讬 砖谞讬诐 讝讻专讜 诇砖诪注讜谉 砖诪拽讞 砖拽谞讛 诇讜讬 诇讘转讜 拽讜讚诐 诇讝讛 拽谞讗讜 诇注爪诪讛 讗诇讗 砖讛注专讬诐 注诇 砖诪注讜谉 诇讘讟诇 诪诪谞讜 讚讬谉 讘注诇 讛诪爪专 讜讛注讬讚讜 注讚讬诐 诇砖诪注讜谉 砖诇讜讬 拽谞讗讛 拽讜讚诐 诇注爪诪讛 讜讗讞专 讻讱 讘讝诪谉 诪讜注讟 谞讻转讘 讛诪讻专 讘砖诐 讘转讜 讗讜 讘砖诐 讗砖转讜 讗讬谞诐 讬讜讚注讬诐 讘砖诐 诪讬 诪讛诐 谞讻转讘 讛诪讻专 讘讗讞专讜谞讛 讜讗讞讚 诪注讬讚 砖诇讜讬 诪住专 诇讜 讚讘专 讝讛 讘住讜讚 讜讛砖讘讬注讜 砖诇讗 讬诪住讜专 砖讜诐 讚讘专 诪讝讛 诇砖讜诐 讗讚诐 讜谞砖讗专 讛注谞讬谉 讘住讜讚 讗爪诇讜 诇讗 讙诇讛 讗讜转讜 诇砖讜诐 讗讚诐 讜讛讜讗讬诇 讜注转讛 砖讗诇 诪诪谞讜 砖诪注讜谉 注诇 讝讛 讜讝讻专 砖讬砖 诇讜 讘讝讛 转讜注诇转 专讗讛 砖讗讬谉 诪讜转专 诇讜 诇讻驻讜专 讛注讚讜转 讜讘讗 讜讛注讬讚 诇讜 讘讝讛. 讜讛注讚 讛砖谞讬 讗诪专 讘注谞讬谉 讛住讜讚 砖谞诪住专 诇讜 砖诇讜讬 讗诪专 诇讜 讝讛 讛讚讘专 讬讛讬讛 讗爪诇讱 讘住讜讚 讗讘诇 讗讬谞讜 讬讜讚注 诪转讬 讗诪专 诇讬讛 讗诐 讘注转 砖讛讬转讛 讛诪讻讬专讛 讛专讗砖讜谞讛 砖拽谞讛 讗讜转讛 诇注爪诪讜 讗讜 讘注转 讛诪讻讬专讛 讛砖谞讬讬讛 砖谞注砖讬转 讗讞专 砖谞转讘讟诇 讛诪拽讞 讛专讗砖讜谉 讙诐 讗讬谞讜 讬讜讚注 注诇 讗讬 讝讛 讚讘专 讛讬讛 讛住讜讚 讗诐 注诇 讛诪讻专 讛专讗砖讜谉 讗讜 注诇 讛砖谞讬 讗讜 注诇 讘讬讟讜诇 讛诪拽讞 讛专讗砖讜谉 讜讻砖讛注讬讚 诇砖诪注讜谉 讘讝讛 注诪讚 诇转讘讜注 讗转 诇讜讬 诪讚讬谉 讘注诇 讛诪爪专 讜讗诪专 砖讘诪讻讬专讛 讛专讗砖讜谞讛 讬砖 诇讜 讝讻讜转 讘讚讬谉 讘注诇 讛诪爪专 讜讘讘讬讟讜诇 讛诪拽讞 讗讬谞讜 诪转讘讟诇 讝讻讜转讜 讜诪讛 砖讚讞讜 讗讜转讜 讘讬转 讚讬谉 讛讜讗 诪讞诪转 讛诪拽讞 讛砖谞讬 砖谞讜砖讛 讘砖诐 讘转 诇讜讬. 讟注谉 诇讜讬 讛讜讗讬诇 讜注讘专 讝诪谉 讘谞转讬诐 讘讟诇 讚讬谉 讘注诇 讛诪爪专 讜注讜讚 砖讛诪讻讬专讛 讛专讗砖讜谞讛 砖拽谞讗讛 诇讜讬 诇注爪诪讜 诪讬 讬讗诪专 诇谞讜 砖砖诪注讜谉 诇讗 讬讚注 讘讛 讜谞转专爪讛 讜谞诪谞注 诪诇转讘讜注 讘讚讬谉 讘注诇 讛诪爪专. 讛砖讬讘 砖诪注讜谉 砖讗讬谉 讟注谞讛 讝讜 讟注谞讛 砖诇讗 谞诪谞注 诪诇转讘讜注 讘讚讬谉 讘谉 讛诪爪专 讗诇讗 诇驻讬 砖讚讞讜 讗讜转讜 讘讬转 讚讬谉 诪讞诪转 讛诪讻讬专讛 讛讙诇讜讬讛 砖诪讞诪转讛 谞转讞讬讬讘 砖讗讬谉 诇讜 讚讬谉 讘谉 讛诪爪专 讜讛讟注谞讛 砖讗转讛 讟讜注谉 诇讗诪专 讗驻砖专 砖讬讚注转 讛谞讛 讛注讚讬诐 诪注讬讚讬诐 砖讛讚讘专讬诐 谞诪住专讜 诇讛诐 讘住讜讚 讜讗驻讬诇讜 砖讗讞讚 诪讛诐 讛讜讗 诪住讜驻拽 注诇 讗讬讝讛 爪讚 谞诪住专 诇讜 讛住讜讚 讛谞讛 讛讛拽砖 讬转讞讬讬讘 砖诇讗 讛讬讛 注谞讬谉 讛住讜讚 讗诇讗 注诇 讚讘专 砖诪讞讬讬讘 讗讜转讜 讘讚讬谉 讘谉 讛诪爪专 讜诪讛 砖讟讜注谉 砖讗讬 讗驻砖专 砖讬讚注 讘砖拽谞讛 诇讜讬 诇注爪诪讜 拽讜讚诐 砖讗讬专注 讘讬讟讜诇 讛诪拽讞 讜讛谞诪谞注 诇驻讬 砖诇讗 注讘专 讘讬谞讬讛诐 讻讬 讗诐 讝诪谉 诪讜注讟 讗讬谉 专讗讜讬 诇讙讝讜专 砖讛讬转讛 讘讜 讬讚讬注讛 讜诇讜讬 诇讗 诪住专 讛讚讘专 讘住讜讚 诇注讚讬诐 讗诇讗 诪驻讞讚讜 砖诪讗 讬转驻专住诐 讛诪讻专. 讜注诇讬讬讛 讝讜 砖诪讻专 讗讜转讛 专讗讜讘谉 诇诇讜讬 讻诇 诪讛 砖诇诪讟讛 诪诪谞讛 讛讜讗 砖诇 砖诪注讜谉 讜讬砖 讘讬转 砖谞讬 讘爪讚讛 诇讛 注诇讬讬讛 砖诇讛 讛讬讗 诇砖诪注讜谉 讛谞讝讻专 讜诪讛 砖诇诪讟讛 诪诪谞讛 讛讜讗 诇诇讜讬 讛谞讝讻专 讜讘讘讬转 讝讛 讛砖谞讬 讬砖 诪讚专讙讜转 砖注讜诇讬诐 诪讛诐 诇注诇讬讬讛 砖诇 讘讬转 讝讛 讘注爪诪讜 讜诇注诇讬讬讛 砖诇 讛讘讬转 讛讗讞专 讛谞诪讻专讛 诇诇讜讬 讗讜转讛 砖注诪讚 注转讛 砖诪注讜谉 讜讟注谉 注诇讬讛 诪讚讬谉 讘谉 讛诪爪专 讜讞砖讘 诇讜 诪驻谞讬 讝讛 砖讛讜讗 讘谉 讛诪爪专 讘注诇讬讬讛 讛谞讝讻专转 讜砖讗诐 诪讻专 讗讜转讛 专讗讜讘谉 诇讝讜诇转 诇讜 讛讬讛 讛讜讗 讘谉 讛诪爪专 讻诪讜 砖诪注讜谉 讜讛讜讗讬诇 讜讛讚讘专 讻谉 讞讝专讛 注诇讬讬讛 讝讜 诇讛讬讜转 砖讬砖 诇讛 砖谞讬 讘谞讬 讛诪爪专 砖讛讚讬谉 讛讜讗 砖讗诐 拽讚诐 讗讞讚 诪讛诐 讜拽谞讗讛 诇讗 谞砖讗专 讘讛 讚讬谉 讛诪爪专 诇砖谞讬 讜讟注谉 砖诪注讜谉 砖讗讬谉 诇诇讜讬 讝讻讜转 讘注诇讬讛 讝讜 诪讚讬谉 讘谉 讛诪爪专 诪讗讜转讜 讘讬转 注诇 诪讛 砖诇诪讟讛 诪诪谞讜 讜砖讗驻讬诇讜 讗诐 讛讬讛 砖讛谞诪讻专 诪诪谞讛 讛讬讛 讛注诇讬讬讛 讛讗讞专转 砖讛讬讗 讝讜诇转 讝讜 讛注诇讬讛 讜讛讬讗 讛住诪讜讻讛 诇注诇讬讛 讛砖谞讬转 讗讜转讛 砖讛讬讗 注转讛 诇砖诪注讜谉 诪讛讘讬转 讛砖谞讬 讗讝 讛讬讛 诇砖诪注讜谉 讚讬谉 讘谉 讛诪爪专 诇讗 诇诇讜讬 诇驻讬 砖讗讬谉 讘谉 讛诪爪专 讘讝讛 讗诇讗 砖诪注讜谉 砖讘讬转讜 讘爪讚 注诇讬讬讛 讝讜 讻诇 砖讻谉 砖诇讗 谞诪讻专讛 讛注诇讬讬讛 讛住诪讜讻讛 诇讛 讗诇讗 讛注诇讬讛 讛砖谞讬转 砖讘爪讚 讛讗讞专 砖讻谞讙讚讛. 讬注诪讜讚 讗讚讜谞谞讜 注诇 讻诇 诪讛 砖讝讻专谞讜 讘讻诇 驻专讟 讜驻专讟 讬讜专谞讜 砖讜专转 讛讚讬谉 讘讻诇 讜砖讻专讜 讻驻讜诇. 


转砖讜讘讛. 注诪讚谞讜 注诇 砖讗诇讛 讝讜 讜讛讚讬谉 讛讜讗 砖诪讛 砖讞砖讘 诇讜讬 砖讙诐 讛讜讗 讘谉 讛诪爪专 讘注诇讬讛 讝讜 讚谞诪讻专讛 诇住讬讘转 砖转诪转讬转 讛讘讬转 讛住诪讜讻讛 诇讞讜专讘讛 砖讛注诇讬讛 讛谞讝讻专转 讛讬讗 注诇讬讛 讛讬讗 砖诇讜 讗讬谉 讛讚讘专 讻诪讜 砖讞砖讘 诇驻讬 砖诇讗 讛讬讛 讙诐 讛讜讗 讘谉 讛诪爪专 诇注诇讬讬讛 讝讜 讛谞讝讻专转 讗诇讗 讗诐 注诇讬讬转 讛讘讬转 讛砖谞讬 砖讛讬讗 诪讞讜讘专转 诇讛 讛讬转讛 砖诇讜 讗讘诇 讛讜讗讬诇 讜讛注诇讬讬讛 讛谞讝讻专转 讛讬讗 砖诇 砖诪注讜谉 讜诪讛 砖诇诪讟讛 诪诪谞讛 讘诇讘讚 讛讜讗 诇诇讜讬 讗诐 讻谉 砖诪注讜谉 讛讜讗 讘谉 讛诪爪专 讘注诇讬讬讛 讝讜 讛谞诪讻专转 诪砖转讬 住讬讘讜转: 讛讗讞讚 诇讛讬讜转 讛诪拽讜诐 砖转讞转 讛注诇讬讬讛 讝讜 讛谞诪讻专转 讛讬讗 砖诇讜 讜诇讗 砖诇 诇讜讬. 讜讛砖谞讬转 诇讛讬讜转 砖讛注诇讬讬讛 讛砖谞讬转 砖注诇 讛讘讬转 讛砖谞讬 讛讬讗 诇砖诪注讜谉 讜注诐 讛讬讜转 砖讛诪拽讜诐 讛转讞转讜谉 诪讛讘讬转 讛砖谞讬 讛谞讝讻专 讗讜转讜 诪拽讜诐 讛转讞转讜谉 讗讬谞讜 住诪讜讱 诇注诇讬讬讛 讝讜 讻讚讬 砖讬拽专讗 诪讞诪转讜 讘专 诪讬爪专讗 讗诇讗 砖讗诐 讛讬讛 拽专拽注讬转讛 砖诇 注诇讬讬讛 讝讜 讛谞诪讻专转 讬讜专讚 诇诪讟讛 讬讜转专 诪拽专拽注讬转 讛注诇讬讬讛 讛砖谞讬转 砖诇 砖诪注讜谉 砖注诇 讛讘讬转 讛砖谞讬 讘讗讜驻谉 砖讛讬转讛 转拽专转 讝讛 讛诪拽讜诐 讛转讞转讜谉 讛讜讗 砖诇 诇讜讬 砖讘讘讬转 讛砖谞讬 讛谞讝讻专 住诪讜讻讛 诇拽专拽注 讛注诇讬讬讛 讛谞诪讻专转 讛谞讝讻专转 讛讬讛 谞拽专讗 讙诐 讛讜讗 讘专 诪爪专讗 诇注诇讬讬讛 讛谞讝讻专转 诇驻讬 砖讻讘专 诪爪讗谞讜 诪讬 砖讛讜讗 讘谉 讛诪爪专 诇讞讘专讜 讗驻讬诇讜 讘讞诇拽 拽讟谉 讻诪讜 转诇诐 讗讞讚 谞拽专讗 讘讜 讘专 诪爪专讗 讗讘诇 讗诐 讛讬讛 拽专拽注 注诇讬讬讛 讝讜 讛谞诪讻专转 砖讜讛 诇拽专拽注 讛注诇讬讬讛 讛砖谞讬转 砖讛讬讗 砖诇 砖诪注讜谉 讗讜转讛 砖注诇 讛讘讬转 讛砖谞讬 讜讻诇 砖讘谉 讗诐 讛讬讛 讬讜转专 讙讘讜讛 诪诪谞讜 砖谞诪爪讗 讛诪拽讜诐 转讞转讜谉 砖诇 诇讜讬 砖讘讘讬转 讛砖谞讬 讗讬谞讜 诪讞讜讘专 诇注诇讬讬讛 讝讜 讛谞诪讻专转 诪砖讜诐 讞诇拽 诪讞诇拽讬讛 讗讬谉 讻讗谉 爪讚 砖讬拽专讗 讘讜 诇讜讬 讘讜 讛诪爪专 诇注诇讬讬讛 讝讜 讛谞诪讻专转 讜诪讚专讙讜转 讗诇讜 讗讬谞诐 讗诇讗 讚专讱 诇注诇讜转 诪讛谉 诇砖转讬 讛注诇讬讜转 讛谞讝讻专讜转 讜讚讬谞诐 讻讚讬谉 讚专讱 讜讗讬谞诐 诪讻诇诇 讛注诇讬讬讛 讛讜讗讬诇 讜讗讬 讗驻砖专 诇讛讬讜转 讘讛诐 讚讬专讛 讜诪讬 砖讛讜讗 住诪讜讱 诇讚专讱 砖讛讜诇讻讬诐 讘讜 讗诇 讛诪拽讜诐 讛谞诪讻专 砖讘讗讬诐 注诇讬讜 诪转讜专转 讘谉 讛诪爪专 讗讬谉 谞拽专讗 讘讝讛 讘注诇 诪爪专 诇诪拽讜诐 讛谞诪讻专 讗诇讗 注讚 砖讬讛讗 住诪讜讱 诇诪拽讜诐 讛谞诪讻专 讘注爪诪讜 讜讘驻专讟 砖诪讚专讙讜转 讗诇讜 讗讬谞诐 诪讬讜讞讚讜转 诇注诇讬讬讛 讝讜 讛谞诪讻专转 诇讘讚讛 讗讘诇 讛诐 诪砖讜转驻讜转 诇讛 讜诇注诇讬讬讛 讛砖谞讬讛 砖讛讬讗 砖诇 砖诪注讜谉 砖讛诐 讘诇讬 住驻拽 讬讜转专 讞诇讜砖讜转 诇讙讘讬 讛讚讬谉 诪诪讚专讙讜转 讛诪讬讜讞讚讜转 诇诪拽讜诐 讛谞诪讻专 诇讘讚讜 讜讛讜讗讬诇 讜讘讬讗专谞讜 砖诇讜讬 讝讛 诇讗 讬拽专讗 讘专 诪爪专讗 讘注诇讬讬讛 讝讜 讛谞诪讻专转 讗诐 讻谉 专讗讜讬 诇讜诪专 诇讛 砖诪注转 砖拽谞讗讛 诇讜讬 讘转讞诇讛 诇注爪诪讜 讝讻讛 讘讛 诇砖诪注讜谉 砖诪讜讗 讘谉 讛诪爪专 讜谞注砖讛 讘讝讛 讻讗诇讜 讛讬讗 砖诇讜讞讜 讜诇讗讜 讻诇 讻诪讬谞讬讛 讘诪讛 砖讛注专讬诐 讗讞专 讻讱 注诐 讛诪讜讻专谉 诇驻讬 砖讬砖 诇讜 讝讻讜转 诇砖诪注讜谉 砖诇讗 诪讚注转讜 讜讗讬谉 诇讜 诇讞讜讘 诇讜 讗诇讗 诪讚注转讜. 讜讘诪讛 砖谞诪谞注 砖诪注讜谉 诪诇讟注讜谉 讟注谞转 讛诪爪专 诇讗 讗讘讚 讝讻讜转讜 讛讜讗讬诇 讜转讘注 讗讜转讜 讘讘讬转 讚讬谉 讻砖讬讚注 讛讚讘专 讜讛讜讗讬诇 讜讛讜专讛 诇讜 讘讬转 讚讬谉 砖讗讬谉 诇讜 讚讬谉 讘谉 讛诪爪专 讗诐 讻谉 讛专讬 讬砖 诇讜 讘讝讛 讛转谞爪诇讜转 讜砖讬专转 讛讚讬谉 讘讝讛 砖讗驻讬诇讜 讗诐 拽谞讜 诪讬讚讜 砖讗讬谉 诇讜 讘讛 讝讻讜转 讗讬谞讜 拽谞讬谉 诇讛讬讜转讜 拽谞讬谉 讘讟注讜转 讻诇 砖讻谉 砖诇讗 拽谞讜 诪讬讚讜. 讜诪讛 砖讟注谉 讗讜诇讬 讛讬讛 砖讻讘专 讬讚注 讘诪讻专 讛专讗砖讜谉 讜谞诪谞注 诪诇转讘注讜 讘讚讬谉 讘谉 讛诪爪专. 讗诐 诇讗 谞转驻专住诐 讛讚讘专 讗讬谉 诇谞讜 诇讚讜谉 讗转 砖诪注讜谉 砖讻讘专 讬讚注 讝讛 诪讘诇讬 砖讜诐 专讗讬讛 讜诪讜驻转 诇讝讛 讜讗讬谉 讗谞讞谞讜 爪专讬讻讬谉 讘讝讛 诇讞拽讜专 注诇 诪讛 砖诪住专 讛讚讘专 诇讜讬 诇注讚讬诐 讘讘诇 转讙诇讜 讜诇讚注转 注诇 讗讬讝讛 爪讚 讛讬讛 砖讻讬讜谉 砖讗诪专谞讜 砖讚讬谉 讘谉 讛诪爪专 讗讬谞讜 讘讟诇 讗诇讗 讗诐 讻谉 谞转讘专专 诇谞讜 讛讬讜转 讛诪讻讬专讛 专讗砖讜谞讛 诪驻讜专住诪转 讛讜讗讬诇 讜诇讗 谞转讘专专 讜诇讗 谞转驻专住诐 诇谞讜 讚讘专 讝讛 讗诐 讻谉 讚讬谉 讘注诇 讛诪爪专 拽讬讬诐. 讜讛砖诇砖 转砖讜讘讜转 讛谞讝讻专讜转 诪讜注转拽讜转 诪诇砖讜谉 注专讘"讬.





诪讛专砖"讗 - 讞讬讚讜砖讬 讛诇讻讜转

讘讚"讛 诪讝讘谞讬谞谉 讘诇讗 讻讜' 讚驻专讬讱 诇专讘 讗住讬 讚讗诪专 讗讬谉 谞讝拽拽讬谉 讻讜' 注讻"诇 驻讬专讜砖 讗讬谉 谞讝拽拽讬谉 诇驻专讜注 诇讘"讞 讜诇讻转讜讘转 讗砖讛 讗讘诇 诇爪讜专讻讬 讬转讜诪讬诐 诪讜讻专讬谉 讻讛讛讬讗 讚讛谞讬讝拽讬谉 砖讛讘讬讗讜 讛转讜住' 讜拽"诇:


讘驻专砖"讬 讘讚"讛 砖讻讬谞讬 讻讜' 讜讗"转 讻砖砖谞讬讛诐 诪爪专谞讬诐 讗讟讜 讻讜' 注讻"诇 讜讘砖讻谉 讜转"讞 诇讗 讘注讬 诇诪讬诪专 讛讻讬 讘砖砖谞讬讛诐 诪爪专谞讬诐 讚讗"讻 讛诇"诇 砖讻谉 讜转"讞 砖讻谉 诪讬讛讜 讛转讜住驻讜转 砖驻讬专砖讜 讙讘讬 砖讻讬谞讬 讛注讬专 讻讜' 讚诪讬讬专讬 讻砖砖谞讬讛诐 诪爪专谞讬诐 讛"讛 讘讻诇 讛谞讬 讘讘讬 讚拽转谞讬 砖讻谉 讜转"讞 讻讜' 讜拽专讜讘 讜转"讞 讻讜' 讜砖讻谉 讜拽专讜讘 诪讬讬专讬 谞诪讬 讘讻讛"讙 讻砖砖谞讬讛诐 诪爪专谞讬诐 讜讻"讛 讘讛讚讬讗 讘讟讜专 讘砖诐 专"转 讜诇讗 讞砖讜 讛转讜住' 诇拽讜砖讬转 专砖"讬 讗讟讜 诪砖讜诐 讚转"讞 讛讜讗 诪砖诇讞 讙诇讬诪讗 讚讗讬谞砖讬 讚讻讬讜谉 讚讛转"讞 讙"讻 诪爪专谉 讛讜讗 拽讜讚诐 诇讻诇 诪讬讛讜 拽"拽 诇讚讘专讬 讛转讜住驻讜转 诪讬 讛讻专讬讞 讗讜转谉 诇驻专砖 砖讻谉 注讬专 诪爪专谉 诪爪讚 讛注讬专 讻讜' 讚讛讗 讗讬讻讗 诇驻专讜砖讬 讘驻砖讬讟讜转 砖讻谉 注讬专 讜砖讻谉 砖讚讛 讻驻专砖"讬 讗诇讗 砖讘砖讚讛 讗讞专转 砖谞讬讛诐 诪爪专谞讬诐 讚讻讛"讙 诪驻专砖讬 诇讬讛 讙讘讬 讗讬谞讱 讘讘讬 讜讬砖 诇讬讬砖讘 讻讬讜谉 讚讛砖讻谉 注讬专 谞诪讬 砖讻谉 讛讜讗 讘砖讚讛 讘讗讜转讛 砖砖谞讬讛诐 诪爪专谞讬诐 讗"讻 诇讬讻讗 诪注诇讬讜转讗 讻诇诇 讘讛讛讜讗 讚砖讻谉 谞诪讬 注讜讚 讘砖讚讛 讗讞专转 讜讚讜"拽:





诪讛专"诐

讘讚"讛 砖讻讬谞讬 讛注讬专 讻讜' 注讚 砖讬砖 诇讜 砖讚讛 讗讞讜专讬 讘讬转讜 讻讜'. 专"诇 砖诇讗 谞拽专讗 砖讻谉 讛注讬专 诪砖讜诐 砖讚专讬诐 讝讛 讗爪诇 讝讛 讘注讬专 讗诇讗 诪驻谞讬 砖讛讗' 讬砖 诇讜 砖专讛 讗讞讜专讬 讘讬转讜 讜住诪讜讻讛 诇砖讚讛 讛谞诪讻专转 讜讛讜讗 诪爪专谉 诇讛 讜讛砖谞讬 讬砖 诇讜 砖讚讛 住诪讜讻讛 诇砖讚讛 讛谞诪讻专转 诪爪讚 讛讗讞专 讗讘诇 讛讬讗 专讞讜拽讛 诪谉 讛注讬专 讜讛讗 讚诇讗 谞拽专讗讬诐 砖讻谞讬诐 讛讚专讬诐 讝讛 讗爪诇 讝讛 讘注讬专 讛讜讗 诪驻谞讬 砖讻诪讛 讗谞砖讬诐 讚专讬诐 讝讛 讗爪诇 讝讛 讜讗讬谉 诇讛诐 砖讜诐 砖讬讬讻讜转 砖诇 讗讛讘讛 讜讞讘专讛 讻诪讜 砖讻转讘 专讘讬谞讜 讬专讜讞诐 讜驻讬' 讛讗 讚拽讗诪专 讟讜讘 砖讻谉 拽专讜讘 讻讜' 讚专"诇 讞讘专讜 讛专讙讬诇 讗爪诇讜 讘诪砖讗 讜诪转谉 讜诇驻讬专"转 讬砖 诇驻专砖 砖讻谉 讜拽专讜讘 驻讬' 砖讻谉 讘专 诪爪专谉 讜拽专讜讘 讛讜讗 讙"讻 讘专 诪爪专谉 讜讚讜"拽:


讚"讛 讗专注讗 讚讞讚 讜讘转讬 讚讞讚 讻讜' 注讚 讗讘诇 讘讬转 讗爪诇 讘讬转 讻讜'. 讬砖 诇讚拽讚拽 诪讛 注谞讬谉 讝讛 砖讬讬讱 诇诪讛 砖讻转讘 诇驻谞讬 讝讛 讚诪专讗 讚讗专注讗 诪注讻讘 砖诇讗 讬诪讻讜专 讛诇讛 注爪讬讜 讜讗讘谞讬讜 讻讬 讗诐 诇讜 讚拽讗诪专 讗讘诇 讜谞"诇 讚讛诪砖讱 讚讘专讬 讛转讜住' 讻讱 讛诐 诇讗驻讜拽讬 砖诇讗 转驻专砖 驻讬' 讛讙诪专讗 讚讗诪专 诪专讬讛 讚讗专注讗 诪注讻讘 注诇 诪专讬讛 讚讘转讬诐 专"诇 砖讗诐 讛砖讻谉 讛讚专 讗爪诇诐 专讜爪讛 诇诪讻讜专 讘讬转讜 讜诪专讬讛 讚讘转讬诐 讗讜诪专 讗谞讬 专讜爪讛 诇拽谞讜转讜 讻讬 讗谞讬 讛诪爪专谉 诇讜 讜诪专讬讛 讚讗专注讗 讗讜诪专 讗谞讬 讛讜讗 讛诪爪专谉 诪专讬讛 讚讗专注讗 诪注讻讘 注诇 诪专讬讛 讚讘转讬诐 专"诇 诪专讬讛 讚讗专注讗 讛讜讗 讛诪爪专谉 讛诪讜讞诇讟 讜讛讜讗 诪注讻讘 注诇 诪专讬讛 讚讘转讬诐 诪诇拽谞讜转 讛讘讬转 讗讜 讛拽专拽注 砖讗爪诇讜 讜讗"讻 诪驻讬' 讝讛 讛讬讛 谞砖诪注 砖讬砖 讚讬谉 诪爪专谞讜转 讘讘转讬诐 讜拽专拽注讜转 砖讗讬谞谉 砖诇 讝专讬注讛 诇讻讱 驻讬专砖讜 砖专"诇 诪专讬讛 讚讗专注讗 诪注讻讘 注诇 诪专讬讛 讚讘转讬诐 讛讬讬谞讜 砖诇讗 讬诪讻讜专 注爪讬讜 讜讗讘谞讬讜 诇讗讞专 诪讗讞专 砖讛诐 注诇 讛拽专拽注 砖讛讬讗 砖诇讜 讗讘诇 讘讘讬转 讗爪诇 讘讬转 讻讜' 诇讗 砖讬讬讱 讚讬谞讗 讚讘专 诪爪专讗 讜讻讜' 讜拽"诇 谞"诇:





讞讻诪转 砖诇诪讛

讙诪专讗 诪讻专 讻诇 谞讻住讬讜 诇讗讞讚 讻讜' 谞"讘 讜讻转讘 讛专讗"砖 讗驻讬' 讙诐 讛诪爪专谉 专讜爪讛 诇拽谞讜转 讻诇 讛谞讻住讬诐 注"砖:


专砖"讬 讘讚"讛 讜讗讬 诇讗 讻讜' 讜诇讗 讬讻诇讜 诇住诇拽谞讬 诪谉 讛诪讞爪讛 诪谉 讛谞讜转专 诇讻诇 专讜讞 讻讜' 讻爪"诇 谞"讘 讻谉 讛讜讗 讘住驻专讬诐 诪讚讜讬拽讬诐 诪谉 讛诪讞爪讛 诪谉 讛谞讜转专 讻讜' 讜驻讬专砖讜 讗驻讬' 讗诐 讬讘讜讗讜 讗讞"讻 讘谞讬 讛诪爪专谞讬诐 诇拽谞讜转 讛诪讜转专 诪"诪 诪谉 讛讞爪讬 诇讗 讬讜讻诇讜 诇住诇拽谞讬 讜拽"诇:


讘讚"讛 诇讬转 讘讛 诪砖讜诐 讚讬谞讗 讚讘专 诪爪专讗 砖讝讛 砖讻谉 讻讜' 谞"讘 讘讻讗谉 驻讬' 砖讘注诇 讛诪爪专谉 诇讗 讬讜讻诇 诇住诇拽讜 讜诇注讬诇 讘驻专拽 讗讬讝讛讜 谞砖讱 诪砖诪注 砖讗驻讬' 讛讜讗 讬讻讜诇 诇住诇拽 讗转 讘注诇 讛诪爪专谉 讗诐 拽谞讗讛 讻讘专 注"砖:


讘讚"讛 讜讻谉 诇讻专讙讗 讻讜' 诇诪诇讱 讜诇诪讝讜谉 讗诇诪谞讛 讻讜':


讘讚"讛 诇讗砖讛 讻讜' 诇讗 诪住诇拽讬谞谉 诇讛 讚诇讗讜 讻讜' 讻爪"诇:


转讜住' 讘讚"讛 诪讝讘谞讬谞谉 讻讜' 讻讚讬 诇驻专讜注 讗"谞 讻讜' 讻爪"诇:





专砖"砖

讙诪专讗 诇诪讻讜专 讘专讞讜拽 讜诇讬讙讗讜诇 讘拽专讜讘 讻讜'. 讗砖讬讙专转 诇讬砖谉 诪驻"讟 讚注专讻讬谉 诪"讘 讛讜讗 讚讛讻讗 讗讬谉 砖讬讬讱 诇讬砖谞讗 讚讙讗讜诇讛:

